text:
Se Tlisang Thabo ka Lapeng
Ha Ngoana oa Hao a E-ba le Lipelaelo ka Bolumeli ba Hao
Ha bana ba hōla, ba bangata ba khetha ho latela bolumeli ba batsoali ba bona. (2 Timothea 3:14) Leha ho le joalo, ha ho joalo ka ba bang. U ka etsa’ng ha ngoana oa hao ea ntseng a hōla a qala ho ba le lipelaelo ka bolumeli ba hao? Sehloohong sena re tla tšohla hore na Lipaki Tsa Jehova li sebetsana joang le bothata bo kang bona.
“Ha ke sa batla ho latela tumelo ea batsoali ba ka. Ho re ke itulele.”—Cora, 18. *
U KHOLISEHILE hore bolumeli ba hao bo ruta ’nete ka Molimo. Ua lumela hore ha re latela Bibele re ka phela ka tsela e molemo ka ho fetisisa. Kahoo, ke ha tlhaho hore u leke ho ruta ngoana oa hao melao eo uena u phelang ka eona. (Deuteronoma 6:6, 7) Joale, u tla etsa’ng haeba ngoana, ha a ntse a hōla, a se a sa bone bohlokoa ba ho rapela Molimo? U tla etsa’ng haeba a qala ho ba le lipelaelo ka tsona lithuto tseo a neng a bonahala a li rata haholo ha e sa le ngoana?—Bagalata 5:7.
Haeba seo se ka etsahala, u se ke ua nka hore u hlōtsoe ke boikarabelo ba hao joaloka motsoali oa Mokreste. E ka ’na eaba sena se bakoa ke lintho tse ling joalokaha re tla bona. Leha ho le joalo, tseba hore: Tsela eo u tla sebetsana le bothata bona ba ngoana oa hao ka eona, ke eona e tla ahlola hantle hore na o khetha ho ba haufi le seo u se lumelang kapa o khetha ho ikhulela thōko. Haeba u ipolella hore u tla loantša ngoana tabeng ena, u tla be u qala ntoa e tla u khathatsa matla feela—ntoa eo joang kapa joang e ka ’nang ea u hlōla.—Bakolose 3:21.
Ho molemo haholo hore u mamele keletso ea moapostola Pauluse. O ile a ngola, a re: “Lekhoba la Morena ha ho hlokahale hore le loane, empa ho hlokahala hore le be bonolo ho bohle, le tšoanelehele ho ruta, le lule le ithibile bobeng.” (2 Timothea 2:24) U tla bontša joang hore u ‘tšoanelehela ho ruta’ haeba ngoana oa hao a e-ba le lipelaelo ka bolumeli ba hao?
E-ba ea Nang le Temoho
Ntlha ea pele, leka ho hlahlobisisa hore na ke lintho life tse etsang hore ngoana oa hao a ikutloe ka tsela eo. Ho tea mohlala:
Na o ikutloa a le bolutu a bile a se na metsoalle ka phuthehong ea Bokreste? “Kaha ke ne ke batla ho ba le metsoalle, ke ile ka fumana e ’maloa sekolong ’me seo se ile sa etsa hore ke suthele hōle le Molimo ka lilemo tse ngata. Ka lebaka la metsoalle eo e mebe, ke ile ka felloa ke thahasello litabeng tsa Molimo, ’me hona joale ke ikoahlaea haholo.”—Lenore, 19.
Na o na le bothata ba ho bua ka tumelo ea hae ka lebaka la ho hloka sebete? “Ha ke sa ntse ke kena sekolo, ke ne ke tsilatsila ho bua le bana bao ke kenang sekolo le bona ka tumelo ea ka. Ke ne ke tšaba hore ba tla re ke motho ea makatsang kapa ba mpitse ‘moruti.’ Ngoana e mong le e mong ea neng a etsa ntho e sa tloaelehang o ne a khesoa, kahoo ke ne ke sa batle ho bona seo se nketsahalla.”—Ramón, 23.
Na o utloa eka ho phela ka melao-motheo ea Bokreste ho boima haholo? “Ke bona eka tšepiso ea Bibele ea bophelo bo sa feleng e ka holim’a litepisi tse telele haholo, ’me ’na ha ke e-s’o nke le mohato oa pele feela oa ho hloa setepisi sa pele; ke sa le hōle, hōle haholo le ho o nka. Ke ikutloa ke tšaba le ho nka mohato oa pele feela hoo ke nahanang hore ke hle ke tlohele.”—Renee, 16.
Buisana le Eena
Ebe sesosa sa maikutlo aa a hae ke sefe? Tsela e molemo ea ho se fumana ke hore u mo botse! Leha ho le joalo, hlokomela hore puisano eo ea lōna e se ke ea fella ka ngangisano. Ho e-na le hoo, sebelisa keletso e ho Jakobo 1:19: ‘U potlakele ho utloa, u liehe ho bua, u liehe ho halefa.’ U se ke ua mo fella pelo. E-ba le “tiisetso eohle le tsebo ea ho ruta,” u etse feela joalokaha u ne u tla etsa ho motho eo e seng oa lelapa la hao.—2 Timothea 4:2.
Ka mohlala, haeba ngoana oa hao a hana ho ea libokeng tsa Bokreste, leka ho fumana hore na ebe ho na le se seng se mo tšoenyang. Empa u etse seo u sa mo felle pelo. Motsoali ea mohlaleng o latelang o hlōlehile ho finyella pelo ea ngoana oa hae.
Mora: Ha ke sa batla ho ea libokeng.
Ntate: [a tiisitse kolu] U bolela’ng ha u re ha u sa batla ho ea libokeng?
Mora: Ke feela hore ke utloa li se li mbora!
Ntate: Ke kamoo u ikutloang kateng ka Molimo? U utloa a u bora? Ke hampe he! Hafeela u ntse u lula lapeng mona, u tla ea le rōna—ebang ua rata kapa ha u rate!
Molimo o batla hore batsoali ba rute bana ba bona ka eena ’me bana bona ba mamele batsoali. (Baefese 6:1) Leha ho le joalo, ha u batle hore ngoana oa hao a lule a u latela feela ka hlooho e ntšo le hore a tsilatsile ha a ea le uena libokeng tsa Bokreste. Haeba ho khoneha, u ka rata hore ngoana oa hao a be ka pelo eohle le kelello eohle libokeng.
U ka khona ho finyella seo haeba u lemoha lebaka leha e le lefe le etsang hore a ikutloe joalo. U nahanne ka seo, hlokomela kamoo puisano e ka holimo e ka beng e bile kateng.
Mora: Ha ke sa batla ho ea libokeng.
Ntate: [a khobile matšoafo] Ke hobane’ng ha u ikutloa ka tsela e joalo?
Mora: Ke feela hore ke utloa li se li mbora!
Ntate: Kea lumela hore ho lula hora kapa tse peli e ka ba ntho e borang. Ke eng e u tenang ka ho fetisisa?
Mora: Ha ke tsebe. Ke ee ke utloe feela eka nka be ke le sebakeng se seng.
Ntate: Na ke kamoo metsoalle ea hao e ikutloang kateng?
Mora: Ke bona bothata ba ka boo! Ho hang ha ke sa na metsoalle. Haesale motsoalle oa ka oa hlooho ea khomo a falla, ke iphumana ho se eo nka buang le eena! E mong le e mong o thabile. Ha e le ’na ke utloa eka ke lahlehile!
Ka ho etsa hore ngoana a bue ka bolokolohi, ntate ea puisanong e ka holimo ha a lemohe lebaka le etsang hore ngoana a ikutloe joalo feela—e leng ho jeoa ke bolutu—empa hape o etsa hore ngoana a mo tšepe, kahoo o etsa hore ngoana a lokolohe hore a buisane le eena le nakong e tlang.—Sheba lebokose le sehloohong sena le reng “U se Fele Pelo!”
Ha nako e ntse e e-ea bacha ba bangata ba ithuta hore haeba ba sebetsana le mathata a etsang hore ba suthele hōle le Molimo, hangata ba ikutloa ba le motlotlo ka seo ba leng sona le ka tumelo ea bona. Nahana ka Ramón, mohlankana ea qotsitsoeng pejana, ea neng a tšaba ho itsebahatsa hore ke Mokreste sekolong. Qetellong Ramón o ile a fumana hore ho bua ka seo a se lumelang e ne e se ntho e tšosang hakaalo joalokaha a ne a nahanne—le hoja a ile a ’na a songoa. Oa hlalosa:
“Ka lekhetlo le leng moshanyana e mong sekolong o ne a etsa metlae ka ’na ka lebaka la bolumeli ba ka. Ke ile ka tšoha haholo ’me ka nahana eka bohle ka tlelaseng ba ne ba mametse. Eaba ke faposa puisano ka hore ke mo botse ka bolumeli ba hae. Ke ile ka makala ha ke bona hore o ne a tšohile le ho mpheta! Eaba ke hlokomela hore bacha ba bangata ba na le malumeli empa ha ba utloisise seo ba se lumelang. Bonyane ’na ke khona ho hlalosa seo ke se lumelang. Ha e le hantle, ha ho tluoa litabeng tsa bolumeli, ke liithuti-’moho le ’na tse lokelang ho ikutloa li sa lokoloha—eseng ’na!”
LEKA HO ETSA TJENA: Etsa hore ngoana oa hao a ntše maikutlo a hae ka ho mo botsa hore na o ikutloa joang ka ho ba Mokreste. Ho ea ka eena, ke melemo efe eo a e fumanang? Ke mathata afe ao a kopanang le ’ona? Na mathata a feta melemo eo a e fumanang? Haeba ho joalo, ka tsela efe? (Mareka 10:29, 30) Ngoana oa hao a ka ngola maikutlo a hae fatše, a etse likarolo tse peli leqepheng—ka ho le letšehali a ngole mathata ’me ka ho le letona a ngole melemo eo a e fumanang. Ha a hlahloba seo a se ngotseng, se ka mo thusa hore a hlokomele bothata ’me a bone hore na a ka bo rarolla joang.
‘Matla a ho Nahana’ a Ngoana oa Hao
Batsoali le litsebi ba hlokometse hore ho na le phapang e khōlō pakeng tsa tsela eo bana ba banyenyane ba nahanang ka eona le tsela eo bacha ba nahanang ka eona. (1 Bakorinthe 13:11) Le hoja bana ba amohela lintho tsohle ka tsela eo ba li bonang ka eona, bacha bona ba nahana ka tsela e batsi. Ka mohlala, ngoana e monyenyane a ka rutoa hore Molimo o bōpile lintho tsohle. (Genese 1:1) Leha ho le joalo, mocha a ka ’na a ba le lipotso tse kang: ‘Ke eng se mpakelang hore Molimo o teng? Ke hobane’ng ha Molimo ea lerato a lumeletse bokhopo? Na ke ’nete hore esale Molimo a le teng?’—Pesaleme ea 90:2.
U ka ’na ua nahana hore lipotso tse joalo li bontša hore ngoana oa hao o khutlela morao tumelong. Ha e le hantle, e ka ’na eaba ke pontšo ea hore o hatela pele. Ebile lipotso tse joalo li ka thusa Mokreste hore a hōle moeeng.—Liketso 17:2, 3.
Ho feta moo, ngoana oa hao o ithuta ho sebelisa ‘matla a hae a ho nahana.’ (Baroma 12:1, 2) Ka lebaka leo, o khona ho utloisisa “bophara le bolelele le bophahamo le botebo” ba tumelo ea Bokreste ka tsela eo a neng a ke ke a e utloisisa ka eona ha a ne a sa le monyenyane. (Baefese 3:18) Ho feta le ha e le neng pele, ena ke nako ea ho thusa ngoana oa hao ho beha mabaka ka lintho tseo a li lumelang e le hore a ka kholiseha haholoanyane ka tumelo ea hae.—Liproverbia 14:15; Liketso 17:11.
LEKA HO ETSA TJENA: Khutlelang morao lithutong tsa motheo, le hlahlobisise lithuto tseo le ileng la li tlōlisa mahlo nakong e fetileng. Ka mohlala, etsa hore a nahane ka lipotso tse kang tsena: ‘Ke eng se nkholisang hore Molimo o teng? Ke bopaki bofe bo mpontšang hore Molimo oa ntsotella? Ke hobane’ng ha ke nahana hore ho mamela melao ea Molimo ho molemong oa ka kamehla?’ Hlokomela hore u se ke ua qobella ngoana oa hao hore a nahane joaloka uena. Ho e-na le hoo, mo thuse hore a hlaolele seo a se lumelang ka boeena. Ka tsela e joalo ho tla ba bonolo hore tumelo ea hae e hōle.
Mo ‘Susumelletse Hore a li Lumele’
Bibele e re mohlankana Timothea o ile a tseba lingoliloeng tse halalelang “ho tloha boseeng.” Leha ho le joalo, moapostola Pauluse o ile a khothalletsa Timothea, a re: “U tsoele pele linthong tseo u ileng ua ithuta tsona le tseo u ileng ua susumelletsoa hore u li lumele.” (2 Timothea 3:14, 15) Joaloka Timothea, e ka ’na eaba mocha oa hao o ile a rutoa litekanyetso tsa Bibele ho tloha ha a hlaha. Joale, hona joale u hloka ho mo susumelletsa hore tumelo ea hae e hōle.
Buka ea Lipotso—Bacha Baa Botsa—Likarabo Tse Sebetsang, Buka ea 1, e re: “Hafeela ngoana a ntse a lula le lōna, le na le tokelo ea ho batla hore a latele kemiso ea lelapa ea borapeli. Leha ho le joalo, morero ke hore ngoana a rate Molimo ho tloha pelong—eseng hore a etse lintho ho phetha molao feela.” Ha u ka lula u hopola seo, u ka thusa ngoana oa hao hore a ‘tiee tumelong’ e le hore e be tsela eo a ikhethetseng eona—eseng eo u mo khethetseng eona. *—1 Petrose 5:9.
^ ser. 4 Mabitso a fetotsoe sehloohong sena.
^ ser. 40 E le ho fumana lintlha tse eketsehileng, sheba Molula-Qhooa oa May 1, 2009, leqepheng la 10-12 le Lipotso—Bacha Baa Botsa—Likarabo Tse Sebetsang, Buka ea 1, leqepheng la 315-318.
IPOTSE . . .
Ke itšoara joang ha ngoan’a ka a belaella seo ke se lumelang?
Nka sebelisa boitsebiso bo sehloohong see joang ho ntlafatsa tsela eo ke arabelang ka eona?


c: text/html

text:
Thuto ea Bibele ke Eng?
Lipaki Tsa Jehova li fana ka lenaneo la thuto ea Bibele le arabang lipotso tse ngata, tse kang:
Molimo ke Mang?
Na ehlile Molimo oa ntsotella?
Nka ntlafatsa lenyalo la ka joang?
Nka fumana thabo joang bophelong?
Ka tlaase mona u tla fumana likarabo tsa lipotso tseo batho ba atisang ho li botsa ka lenaneo la rōna la thuto ea Bibele.
Thuto e tsamaisoa joang? Re ithuta lihlooho tse kang “Molimo” kapa “lenyalo” ebe re hlahloba litemana tsa Bibele tse amanang le sehlooho seo. Ka hore re bapise litemana tseo, re hlokomela seo ka kakaretso Bibele e se buang ka taba eo ’me ka tsela ena re lumella Bibele hore e itlhalose.
Re sebelisa buka ea Ha e le Hantle ke Eng Seo Bibele e se Rutang? hore e re thuse ho ithuta Bibele. Lintlha tse ling tseo buka ena e li hlalosang ka ho hlaka ke hore na ha e le hantle Bibele e re’ng ka Molimo, Jesu le ka bokamoso ba rōna.
Thuto ea Bibele e lefelloa bokae? Thuto eo e fanoa mahala, ebile le libuka tse sebelisoang thutong ha li lefelloe.
Motho o qeta nako e kae a ithuta? Batho ba bangata ba behella ka thōko nako e ka etsang hora beke ka ’ngoe hore ba ithute Bibele le rōna. Empa bolele ba thuto boa feto-fetoha. Re tla etsa hore e lumellane le nako eo u nang le eona.
Ho etsahala’ng ha ke kōpa thuto ea Bibele? Ha u kōpa thuto ea Bibele, e mong oa Lipaki Tsa Jehova o tla u etela ka nako e u loketseng le sebakeng se u loketseng. O tla nka metsotso e seng mekae ho u bontša kamoo thuto e tsamaisoang kateng. Haeba u e rata, u ka tsoela pele ka thuto.
Haeba ke amohela thuto ea Bibele, na ke lokela ho ba e mong oa Lipaki Tsa Jehova? Che. Lipaki Tsa Jehova li rata ho ruta batho Bibele, empa ha re qobelle motho leha e le ofe hore e be setho sa bolumeli ba rōna. Ho e-na le hoo, ka tlhompho re bolella motho seo Bibele e se buang, re elelloa hore motho ka mong o na le tokelo ea ho ikhethela seo a tla se lumela.—1 Petrose 3:15.

robotstxt: allowed

filter: keep


text:
Kabo ea Mangolo ea Sehlopha sa Bo135 sa Sekolo sa Bibele sa Gileade sa Watchtower
Ka la 14 September, 2013, batho ba ka bang 10 500 ba ile ba tla kabong ea mangolo ea sehlopha sa bo135 sa Sekolo sa Bibele sa Gileade sa Watchtower setsing sa thupelo sa Lipaki Tsa Jehova se Patterson, New York. Sekolo sena se rupela baboleli ba Lipaki Tsa Jehova ba nang le boiphihlelo hore ba atlehe likabelong tsa bona.
Guy Pierce, e leng setho sa Sehlopha se Busang sa Lipaki Tsa Jehova le eo e neng e le molula-setulo oa lenaneo, o ile a qala lenaneo ka lintlha tse thehiloeng ho Matheu 28:19, 20: “Ka hona e-eang ’me le etse batho ba lichaba tsohle barutuoa, . . . le ba rute ho boloka lintho tsohle tseo ke le laetseng tsona.”
Mor’abo rōna Pierce o ile a bontša hore mantsoe ao a Jesu, a ile a etsa hore ho qaloe mosebetsi o ntseng o tsoela pele le kajeno. Ha re ntse re etsa batho barutuoa, re ba ruta hore ba etse sohle seo Jesu a se laetseng. Ho hlakile hore sena se akarelletsa taelo ea hae ea hore ho boleloe “litaba tsena tse molemo tsa ’muso.” (Matheu 24:14) Ka tsela ena, morutuoa e mong le e mong e mocha o fetoha ’moleli le mosuoe ea rutang ka ’Muso. Liphello e ba life? Mor’abo rōna Pierce o ile a re: “Palo ea baahi [ba lefatše] e eketsehile, ’me ho joalo le ka batho ba Molimo.”
“Ba Fane ho Feta Bokhoni ba Bona ba Sebele.” Thomas Cheiky, e leng setho sa Komiti ea Lekala la United States, o ile a fana ka puo eo sehlooho sa eona se neng se thehiloe ho 2 Bakorinthe 8:
Leha ho le joalo, re ka kholiseha hore phutheho ea Macedonia e ne e sebelisa temoho, e sa fane haholo hoo e neng e siea ba malapa ba se na letho, kapa e hlokomoloha borapeli ba eona ho Molimo. Mor’abo rōna Cheiky o ile a eletsa liithuti hore li etsise mohlala oa phutheho ea Macedonia, ka ho fana ka tsela e leka-lekaneng.
“Sekolo se Felile.” Samuel Herd, e leng setho sa Sehlopha se Busang, o ile a hatisa lebaka leo liithuti li lokelang ho hopola linako tseo li bileng le tsona Sekolong sa Gileade. Joalokaha motho a ka utloa ’mino o mathe-maloli hoseng, ’me oa lula kelellong ea hae letsatsi lohle, lintho tse thabisang tse etsahaletseng liithuti tsa Gileade li ka li matlafatsa esita le ka mor’a nako e telele sekolo se felile.
Mor’abo rōna Herd o ile a hopotsa liithuti hore Molimo ha a lebale. O rehile linaleli tse libilione-bilione tse bokahohleng mabitso, ’me a ke ke a li lebala. (Pesaleme ea 147:4) Ho hlakile hore a ke ke a lebala boiteko boo liithuti tsena li bo entseng ha li ntse li koetlisoa Gileade! Li ipoloketse “matlotlo leholimong,” ’me ha ho na motho ea ka li utsoang mohopolong oa Jehova.
Kaha Molimo o hopola mosebetsi le lerato leo liithuti li le bontšitseng, ke ka nepo li ka lulang li hopola lintho tse li etsahaletseng Gileade. Mor’abo rōna Herd o ile a re: “Ha u thabisoa ke ho hopola lintho tse u etsahaletseng ha u le sekolong sena, u se ke ua lebala hore Jehova ke eena Mohloli oa thabo ea hao. Lula u ntse u ikhopotsa lintho tse u etsahaletseng. U tla rua molemo haeba u lula u etsa joalo.”
“Fumana Matšeliso Matleng a ke Keng a Lekanngoa a Jehova.” Sam Roberson, e leng morupeli oa Gileade, o ile a khothalletsa liithuti hore li itšetlehe ka matla a Jehova ho e-na le hore li leke ho hlōla liteko tse ncha ka matla a tsona. Baefese 3:20 e re Molimo ‘a ka etsa ka ho fetisisang ho feta lintho tsohle tseo re li kōpang kapa re li nahanang.’ Matla a hae a phahametse kutloisiso ea rōna hoo polelo e reng ‘ho feta lintho tsohle tseo re li nahanang’ e sa hlaloseng matla a hae hantle hobane temana ena e re a ka etsa “ho feta” moo.
Jehova o fa Mokreste ka mong matla a ke keng a lekanngoa. O joaloka “senatla se tšabehang,” kapa “mohale ea tšabehang,” linakong tse thata. (Jeremia 20:11; God’s Word Bible) Mor’abo rōna Roberson o ile a hopotsa liithuti hore Jehova o tla li thusa ho hlōla bothata leha e le bofe boo li tobanang le bona.
“Lulang le E-na le Seriti Tšebeletsong ea ’Muso.” William Samuelson, eo le eena e leng morupeli sekolong sa Gileade, o ile a re liithuti li fumane seriti tšebeletsong ea ’Muso ka litsela tse peli. Li ipakile hore li tšoaneloa ke ho hlomphuoa ka mesebetsi ea tsona pele li rupeloa le ha li ntse li rupeloa, ’me li tsoela pele ho tlotloa le ho hlomphuoa ka lebaka la ho emela ’muso o phahameng ka ho fetisisa bokahohleng
Liithuti li ka lula li e-na le seriti joang? Mor’abo rōna Samuelson o ile a li khothalletsa hore li ise tlotla ho Jehova ’me li hlomphe batho ba bang, feela joalokaha Jesu a ne a hlompha batho ba neng ba mo potolohile esita leha a ne a lokela ho ba khalemela kapa ho ba eletsa. Seo se tla fella ka eng? Joaloka moapostola Pauluse, liithuti li tla lula li e-na le seriti le ho tlotlisa tšebeletso ea tsona ho e-na le ho batla ho tlotlisoa.
“Matla a Lipere a Melomong ea Tsona.” Michael Burnett, e leng e mong oa barupeli ba Gileade, o ile a bontša kamoo re sebetsang tumellanong le ho phethahala ha Tšenolo 9:
“Lipelo Tsa Tsona li Tiisitsoe.” Adrian Fernandez, e leng setho sa Komiti ea Lekala la United States, o ile a buisana le banyalani ba babeli ba fumaneng mangolo. Mor’abo rōna Helge Schumi, o ile a bolela hore hangata liithuti tsa Gileade li eletsoa hore li lule li ikokobelitse, kaha tlaleho ea Bibele e bontša hore bahlanka ba bang ba Molimo ba ile ba ikhohomosa ka mor’a hore ba fumane likabelo tse khethehileng. (2 Likronike 26:16) Ka ho tšoanang, Mor’abo rōna Peter Canning, o ile a hopola keletso ena e bohlale ha e ne e fanoa ho e ’ngoe ea lipuo tsa Gileade, e neng e bua ka ho ithuta puo ea sebakeng seo motho a lulang ho sona e reng: “U se ke ua ikhohomosa. Ikemisetse ho etsa liphoso.” Liithuti tseo tse ’nè li ile tsa ananela tsela eo thupelo ena e li matlafalitseng le ho li tiisa lipelo, e le hore li tle li etse mosebetsi o li letetseng.
“Le Thabe Kahobane Mabitso a Lōna a Ngotsoe Maholimong.” (Luka 10:20) Geoffrey Jackson, e leng setho sa Sehlopha se Busang o ile a fana ka puo ea sehlooho ea lenaneo leo. Ho fapana le baromuoa ba ileng ba fumana mangolo sekolong sa Gileade nakong e fetileng, bongata ba liithuti tse tla fumana mangolo kajeno, bo ke ke ba fumana likabelo tse thahasellisang kapa ba ba le liphihlelo tse monate ka lebaka la ho bolela libakeng tseo ho e-s’o boleloe ho tsona. Liithuti tseo li lokela ho ikutloa joang ka see?
Ha barutuoa ba 70 bao Jesu a neng a ba rometse ba khutla mosebetsing oa ho bolela, ba ile ba mo tlalehela litaba tse monate tsa kamoo ba ileng ba leleka bademona kateng ka lebitso la Jesu. (Luka 10:
Mor’abo rōna Jackson o ile a re: “Seo Jesu a ileng a se ruta barutuoa ba 70 sea sebetsa le ho rōna.” Ha rea lokela ho lumella hore thabo ea rōna le botšepehi ba rōna, li laoloe ke hore na re beha litholoana hakae tšebeletsong. Ho e-na le hoo, rea thaba ’me re bontša hore rea tšepahala ha re lula re e-na le kamano e ntle le Jehova re bile re e-ba mafolofolo tšebeletsong ea rōna.
Esita le Jesu o ile a tobana le maemo a neng a ka mo nyahamisa. Ka mohlala, ka mor’a hore a fepe batho ba likete ka mohlolo, ba ile ba qala ho mo latela. (Johanne 6:10-14, 22-24) Empa ba bangata ba bona ba ile ba khopisoa ke thuto ea Jesu, ’me ba khaotsa ho mo latela. (Johanne 6:48-56, 60, 61, 66) Ho fapana le hoo, baapostola ba tšepahalang ba ne ba ikemiselitse ho mo khomarela. Ba ile ba beha mohlala o motle ka ho tsepamisa maikutlo botšepehing ba bona le kamanong ea bona le Jehova, eseng linthong tseo ba li finyelletseng.—Johanne 6:67-69.
Ho lihela likhala. Liithuti li ile tsa fumana mangolo ’me ka mor’a moo, e mong oa tsona a bala lengolo le lebohang le tsoang ho sehlopha. Mor’abo rōna Pierce o ile a lihela likhala ka ho bontša hore batho ba Molimo ho akarelletsa le liithuti tsa Gileade, hase ba bohlokoa ho feta batho ba bang. (Liketso 4:13; 1 Bakorinthe 1:27-31) Leha ho le joalo, Jehova o amohela boinehelo ba rōna ’me o re fa moea oa hae o halalelang. Le hoja Jehova a ka ’na a se khahloe ke thuto eo re nang le eona, Mor’abo rōna Pierce o ile a re, “O khahloa ke botšepehi ba rōna le boinehelo ba rōna ho eena.”


text:
Bofelo ba Lefatše Mohlomong bo ka Tsela eo U sa e Nahaneng
NTLE le lintho tseo batho ba li buang tse bontšang ho felloa ke tšepo, liketsahalo tse boletsoeng lihloohong tse fetileng tse mabapi le ho fela ha lefatše, li tšoana ka lintlha tse tharo. Ntlha ea pele, li thehiloe maikutlong a batho, ’me batho ba na le tlaleho ea ho hlōleha ho bolela bokamoso ka tsela e nepahetseng. Ntlha ea bobeli, li bolela hore ho na le monyetla o fokolang oa hore batho ba tla pholoha. Ntlha ea boraro, li re batho ba tla pholoha bofelo ba lefatše, ba tla hula ka thata e le hore ba lule ba phela.
Ho fapana le hoo, Bibele e bua ntho e utloahalang ka bokamoso. Bibele e tiisa hore ho na le phetoho e khōlō e tlang. Empa e bolela hore ho tla pholoha batho bohle ba etsang thato ea Molimo. Ho feta moo, Bibele ha e bolele hore lefatše le tla felisoa ka ho phatloloa kapa le bate ka ho fetelletseng hoo batho ba ke keng ba khona ho phela ho lona. Le tla fetoloa paradeise.
Leha ho le joalo, batho ba bangata ba thatafalloa ho amohela lintho tseo tse boletsoeng esale pele ka Bibeleng. Batho ba nang le lipelaelo bona ba nka hore lintho tseo Bibele e li rutang ka mahlomola a maholo, Armagedone, puso ea lilemo tse sekete le Paradeise ke litoro feela. Litsebi tsa thuto ea bolumeli li ’nile tsa tšohla likhopolo tse joalo ka makhetlo, tsa ngangisana le ho li hlalosa ho ea ka maikutlo a tsona. Li na le maikutlo a sa tšoaneng ebile lia tsekisana. Ha a bua ka nako ea bofelo, mongoli Bruce A. Robinson o re: “E ka ’na eaba ho na le likhopolo tse ngata tse ngotsoeng tse sa hlakang ho feta tsa lithuto leha e le life tsa Bokreste-’mōtoana.” See se felletse ka eng? Pherekano.
Leha ho le joalo, Mangolo ha a pate letho. Bibele ke molaetsa o tsoang ho Molimo, ’me ha a batle hore re be lefifing mabapi le lintho tse tla etsahala ka moso. Ak’u nahane ka lipotso tse ling tse botsoang khafetsa, le seo Bibele e se buang. Haeba u batla ho ithuta ka ho eketsehileng ka taba ena, u ka kōpa buka ea Ha e le Hantle ke Eng Seo Bibele e se Rutang? e hatisitsoeng ke Lipaki Tsa Jehova.
Na lefatše le batho ba tla felisoa?
“Ba lokileng ba tla rua lefatše, ba tla lula ho lona ka ho sa feleng.”—Pesaleme ea 37:29.
Na ho na le batho ba tla timetsoa?
“Etsoe ba lokileng ke bona ba tla lula lefatšeng, ’me ba sa tšoauoeng phoso ke bona ba tla sala ho lona. Ha e le ba khopo, ba tla felisoa lefatšeng; ha e le ba bolotsana, ba tla tlosoa ho lona.”—Liproverbia 2:21, 22.
Na Molimo o ile a ahlola batho ba sa mo tšabeng nakong e fetileng?
Molimo ha aa ka “a ithiba ho faneng ka kotlo ho lefatše la boholo-holo, empa a sireletsa Noe, ’moleli oa ho loka, hammoho le ba bang ba supileng ha a tlisa moroallo holim’a lefatše la batho ba se nang bomolimo; ’me ka ho fetola metse ea Sodoma le Gomora molora a e ahlola, a behela batho ba se nang bomolimo mohlala oa lintho tse tlang ho tla.”—2 Petrose 2:5, 6.
Na re ka khona ho tseba letsatsi leo Molimo a tla tlisa kahlolo ka lona?
“Malebana le letsatsi leo le hora eo ha ho ea tsebang, leha e le mangeloi a maholimo kapa Mora, haese Ntate feela. Etsoe feela kamoo matsatsi a Noe a neng a le kateng, ho ba teng ha Mor’a motho ho tla ba joalo. Etsoe joalokaha matsatsing ao pele ho moroallo, ba ne ba ja ’me ba noa, banna ba nyala ’me basali ba nyalisoa, ho fihlela letsatsing leo Noe a ileng a kena ka arekeng ka lona; ’me ba se ke ba elelloa ho fihlela moroallo o tla ’me o ba hohola bohle, ho ba teng ha Mor’a motho ho tla ba joalo.”—Matheu 24:36-39.
Na ho na le pontšo ea hore bofelo bo tla tla haufinyane?
“Empa tseba sena, hore matsatsing a ho qetela ho tla ba le linako tse mahlonoko tseo ho leng thata ho sebetsana le tsona. Etsoe batho e tla ba baithati, ba ratang chelete, ba ikhopolang ho tlōla, ba ikhohomosang, banyefoli, ba sa mameleng batsoali, ba se nang teboho, ba sa tšepahaleng, ba se nang lerato la tlhaho, ba sa bulehelang tumellano leha e le efe, baetselletsi, ba hlokang boitšoaro, ba bohale bo tšosang, ba hlokang lerato la se molemo, baeki, ba hlooho li thata, ba ikhohomosang ka boikakaso, ba ratang menyaka ho e-na le ho rata Molimo, ba nang le ponahalo ea boinehelo ba bomolimo empa ba se na ’nete matleng a bona.”—2 Timothea 3:1-5.
Bokamoso ba batho ke bofe?
Molimo “o tla hlakola meokho eohle mahlong a bona, lefu ha le sa tla hlola le e-ba teng, ’me ho siama kapa ho bokolla kapa bohloko ha li sa tla hlola li e-ba teng. Lintho tsa pele li fetile.”—Tšenolo 21:4.
Molimo “o tla hlakola meokho eohle mahlong a bona”
Le hoja Mangolo a re bolella lintlha tse ’maloa feela ka bokamoso, a re tiisetsa hore bokamoso ba batho boa khanya. Bokamoso bo tla ba molemo ho feta kamoo re ka nahanang kateng. Kholiseha hore seo ke ’nete, ’me u tiisehe hore ntho leha e le efe eo Jehova Molimo a e tšepisang, o tla boela a e phethahatse.


text:
Hona Joale jw.org e se e Baloa ka Lipuo tse Fetang Tse 300!
Ha u tobetsa lethathamo la lipuo tse Websaeteng ea jw.org leqepheng lena, u tla bona lipuo tse fetang tse 300, e leng ntho eo u ka ’nang ua se ke ua e fumana Websaeteng leha e le efe e ’ngoe!
Re ka bapisa palo eo le ea Liwebsaete tse ling tse tsebahalang joang? Nahana ka sena: Ho tloha ka July 2013, Websaete ea Mokhatlo oa Machaba a Kopaneng e ne e fumaneha ka lipuo tse tšeletseng. Naheng ea Europa, Websaete e molaong ea European Union, e ne e ka baloa ka lipuo tse 24. Google e ne e fumaneha ka lipuo tse 71, ha Wikipedia e ne e fumaneha ka tse 287.
Ho nka lihora tse ngata ho fetolela Websaete ka lipuo tse fetang tse 300! Boholo ba mosebetsi ona bo etsoa ke Lipaki Tsa Jehova tse makholo lefatšeng lohle, tse batlang ho rorisa Jehova. Ho na le lihlopha tsa bafetoleli bakeng sa puo ka ’ngoe, ba koetliselitsoeng ho fetolela Senyesemane lipuong tsa bona.
jw.org e na le boitsebiso bo bongata bo fetoletsoeng ka lipuo tse fetang tse 300, kahoo Websaete ena e na le maqephe a mangata haholo—a fetang 200 000!
jw.org hase feela Websaete e fumanehang habonolo empa e boetse e ratoa ke batho ba bangata. Sena se bonahala tlalehong ea Alexa, e leng k’hamphani e hlahlobang hore na ke Liwebsaete life tseo batho ba kenang haholo ho tsona. Tlas’a sehlopha se bitsoang “Religion and Spirituality,” ho na le Liwebsaete tse 87 000, ho akarelletsa tsa malumeli a maholo a lefatše, tsa bahatisi ba libuka tsa bolumeli le mekhatlo e meng e tšoanang le eo. Ho tloha ka July 2013, jw.org e ile ea hlaha boemong ba bobeli lethathamong leo! Boemong ba pele ke Websaete e bapatsang e thusang batho ho fumana liphetolelo tse fapaneng tsa Bibele.
Ho tloha ka October 2013, ka karolelano jw.org e ile ea eteloa ke batho ba fetang 890 000 ka letsatsi. Re tla tsoela pele re etsa hore batho lefatšeng ka bophara, ba fumane boitsebiso bo hlahang ka Bibeleng mahala.


text:
MOLULA-QHOOA (O ITHUTOANG) APRIL 2014
Khatisong ena ho tšohloa kamoo re ka bontšang tumelo e kang ea Moshe kateng. Jehova o talima boikarabelo ba ho hlokomela lelapa joang, hona o re thusa joang ho bo phethahatsa?
Etsisa Tumelo ea Moshe
Tumelo e ile ea susumetsa Moshe joang hore a hanele litakatso tsa nama le hore a ananele tlotla ea ho sebeletsa Jehova? Ke hobane’ng ha Moshe a ile “a talima ka hloko tefong ea moputso”?
Na U Bona “Ea sa Bonahaleng”?
Tumelo ea Moshe ho Jehova e ile ea mo sireletsa joang hore a se ke a tšaba batho le ho mo thusa hore a bontše tumelo litšepisong tsa Molimo? Matlafatsa tumelo ea hao e le hore u bone Jehova e le Motho oa sebele ea labalabelang ho u thusa.
Tšebeletso ea Nako e Tletseng
—Moo e Ileng ea Mphihlisa Teng
Fumana hore na ke hobane’ng ha Robert Wallen a re lilemo tse 64 tseo a li qetileng a le tšebeletsong ea nako e tletseng ebile nako e putsang le e nang le morero ka ho fetisisa bophelong ba hae.
Ha ho ea ka Sebeletsang Benghali ba Babeli
Batho ba bang ba ile linaheng tse ling ho ea batla chelete e eketsehileng. Ho arohana le lelapa ka lebaka la mosebetsi ho ama banyalani le bana joang esita le kamano ea motho le Molimo?
E-ba Sebete
—Jehova ke Mothusi oa Hao!
Ntate e mong o ile a ntlafatsa bophelo ba lelapa la hae joang ka mor’a hore a arohane le lona ka lebaka la mosebetsi? Jehova o ile a mo thusa joang ho a phelise ba lelapa la hae le hoja maemo a moruo a ne a le mabe?
Na U Ananela Tsela e Seli eo Jehova a re Lebelang ka Eona?
Nahana ka litsela tse hlano tseo Molimo a fanang ka tlhokomelo e lerato ka tsona le kamoo re ruang molemo kateng ho seo.
Re U Lome Tsebe?
Ha motho a ne a hahola liaparo mehleng ea Bibele, seo se ne se bontša’ng?


text:
Borapeli ba Lelapa
—Na U ka Etsa Hore bo Natefele Lelapa la Hao?
Ntate e mong oa Brazil o re, “Haeba ke sa thibe lelapa la ka nakong ea Borapeli ba Lelapa, re bua ho fihlela bosiu haholo.” Ntate e mong oa Japane eena o re, mora oa hae ea lilemo li leshome ha a hlokomele nako hobane o batla hore borapeli ba lelapa bo se ke ba fela. Hobane’ng? Ntate oa hae o re, “Hobane o oa bo rata ebile boa mo thabisa.”
Ke ’nete hore hase bana bohle ba ratang borapeli ba lelapa, ebile ba bang ha bo ba natefele. See se bakoa ke’ng? Ntate e mong oa Togo o re, “Borapeli ba lelapa ha boa lokela ho tena.” Haeba boa tena mohlomong bothata bo tseleng eo bo tšoaroang ka eona. Malapa a mangata a hlokometse hore borapeli ba lelapa bo ka tlisa “thabo e phethehileng” feela joalokaha Esaia a ile a bua ka Sabatha.—Esa. 58:13, 14.
Bo-ntate ba Bakreste ba lokela ho utloisisa hore e le hore litho tsa malapa a bona li thabele borapeli ba lelapa li lokela ho ikutloa li lokolohile. Ralf, ea nang le barali ba bararo le mora a le mong o re borapeling ba bona ba lelapa, e mong le e mong o ikutloa a lokolohile hore a ka bua ntho leha e le efe. Ke ’nete hore ho etsa hore e mong le e mong a bo rate le hore a lule a tsepamisitse kelello boitsebisong bo tšohloang hase ntho e bonolo. ’Mè e mong o re: “Ha se kamehla ke khonang ho natefisa borapeli ba lelapa kamoo ke ratang kateng.” U ka sebetsana joang le phephetso ee?
HO TENYETSEHA LE HO ITHUTA LINTHO TSE SA TŠOANENG
Ntate e mong oa Jeremane ea nang le barali ba babeli o re, “Re lokela ho tenyetseha.” Natalia ea nang le bana ba babeli eena o re, “Ntho ea bohlokoa bakeng sa lelapa la rōna ke ho lula re ithuta lintho tse sa tšoaneng.” Malapa a mangata a arola borapeli ba bona ba lelapa likarolo tse ’maloa. Cleiton oa Brazil e leng ntate oa bacha ba babeli o re, “Sena se etsa hore thuto e be e thahasellisang haholo le hore bohle ba nke karolo.” Haeba batsoali ba arola nako ea borapeli ba lelapa, ba ka khona ho thusa bana ho ea ka litlhoko tsa bona, haeba ba sa lekane. Batsoali ba ka thusa setho se seng le se seng sa lelapa ho ea ka litlhoko tsa sona ebile ba ka khona ho tenyetseha ha ba khetha boitsebiso le tsela eo bo tla tšohloa ka eona.
Malapa a mang a etsa’ng e le hore a ithute lintho tse fapaneng? A mang a qala borapeli ba lelapa ka ho binela Jehova. Juan oa Mexico o re, “Ho etsa hore ho rene khotso le hore likelello tsa rōna li lokele boitsebiso bo tla tšohloa.” Lelapa la hae le khetha lipina tse lumellanang le seo ba tl’o ithuta sona.
Malapa a mang a bala karolo e itseng ea Bibele hammoho. Hore a ithute lintho tse fapa-fapaneng, litho tsa lelapa li bala likarolo tse sa tšoaneng tsa batho ba hlahang ka Bibeleng. Ntate e mong oa Japane o re, “qalong ho ne ho batla ho le thata ho bala ka tsela ena.” Empa bara ba hae ba babeli ba ne ba rata ho bona batsoali ba bona ba thabisoa ke ho etsa lintho tse itseng le bona. Malapa a mang a bile a etsa litšoantšiso tsa lipale tsa Bibele. Roger oa Afrika Boroa ea nang le bara ba babeli o re “hangata bana ba bona le lintho tseo rōna re sa kang ra li hlokomela.”
Tsela e ’ngoe ea ho ithuta lintho tse fapaneng ke ho sebetsa hammoho ho etsa lintho tse itseng, tse kang ho haha areka ea Noe kapa tempele ea Solomone. Ho etsa lintho tse joalo ho hloka hore lelapa le etse lipatlisiso tse ka le thabisang haholo. Ka mohlala lelapeng le leng koana Asia, ngoanana ea lilemo li hlano o ne a e-na le batsoali ba hae le nkhono oa hae ka kamoreng ea ho phomola. Ba ne ba etsa papali e thehiloeng maetong a boromuoa a moapostola Pauluse. Malapa a mang ’ona a entse tse thehiloeng bukeng ea Exoda. Donald oa Togo ea lilemo li 19 o re, ho ithuta lintho tse sa tšoaneng ho “entse hore lelapa la leso le borapeli ba lelapa bo be monate.” Na ho na le lintho tse ling tseo le ka li etsang tse ka natefisang borapeli ba lōna ba lelapa le ho feta?
HO LOKISETSA KE NTHO EA BOHLOKOA
Le hoja ho ithuta lintho tse fapaneng le ho tenyetseha ho etsa hore borapeli ba lelapa bo be monate, bohle ba lokela ho lokisetsa e le hore ebe bo ruisang molemo. Ka linako tse ling bana baa khathala, kahoo bo-ntate ba lokela ho nahanisisa ka boitsebiso bo tla tšohloa ’me ba bo lokisetse hantle. Ntate e mong o re, “Ha ke lokiselitse hantle, bohle ba rua molemo borapeling ba lelapa.” Ntate e mong oa Jeremane eena o bolella lelapa la hae esale pele hore ba tla ithuta eng libekeng tse latelang. Ntate e mong oa Benin ea nang le bana ba tšeletseng ha a batla hore lelapa la hae le shebelle DVD e thehiloeng Bibeleng nakong ea borapeli ba lelapa o le fa lipotso esale pele. Kannete ho lokisetsa ho etsa hore borapeli ba lelapa e be ba boleng bo phahameng.
Ha litho tsa lelapa li tseba esale pele hore na ho tla tšohloa eng borapeling ba lelapa, li ka buisana ka boitsebiso boo har’a beke ’me seo sa etsa hore ba be le tjantjello. Ha e mong le e mong a e-na le karolo eo a tl’o e etsa borapeling ba lelapa o tla bo nka ka ho teba.
LOANELA HO BO TŠOARA KAMEHLA
Malapa a mangata a tobana le bothata ba ho tšoara borapeli ba lelapa kamehla.
Bo-ntate ba bangata ba tlameha ho sebetsa lihora tse ngata hore ba hlokomele malapa a bona. Ka mohlala ntate e mong oa Mexico o tloha hae hoseng ka hora ea botšelela e be o khutla ka hora ea borobeli bosiu. Ho feta moo, ka linako tse ling ho ka hlokahala hore Borapeli ba Lelapa bo chechisoe ka lebaka la lintho tse ling tse amanang le borapeli ba rōna.
Leha ho le joalo, re tlameha ho ikemisetsa ho tšoara borapeli ba lelapa kamehla. Mabapi le boikemisetso ba lelapa labo ba ho tšoara borapeli ba lelapa kamehla, Loïs ea lilemo li 11 oa Togo o re: “Le hoja ka linako tse ling re qala ka mor’a nako ka lebaka la ntho e itseng e hlahileng motšehare, re lula re bo tšoara kamehla.” Mohlomong u tla utloisisa hore ke hobane’ng ha malapa a mang a bo tšoara qalong ea beke. Haeba ho ka hlaha lebaka le leng le sa lebelloang ba ka bo tšoara neng-neng har’a beke.
Joalokaha poleloana e reng, “borapeli ba lelapa” e hlalosa, ke karolo ea borapeli ba lōna ho Jehova. Thusa litho tsohle tsa lelapa la hao hore li ‘nyehele lipohoana tsa melomo ea tsona’ ho Jehova beke e ’ngoe le e ’ngoe. (Hos. 14:2, NW, ftn.) E se eka ena e ka ba nako e thabisang bakeng sa litho tsohle tsa lelapa, “etsoe thabo ea Jehova ke qhobosheane ea lōna.”—Neh. 8:9, 10.


text:
80 listings for
Properties in Pietermaritzburg, KwaZulu Natal
C/o Colenbrander Inc Victoria Centre Pietermaritzburg, Kwazulu Natal
72 Havelock Rd Pietermaritzburg, Kwazulu Natal
7 King St Pietermaritzburg, Kwazulu Natal
11 Stella Rd Pietermaritzburg, Kwazulu Natal
C/o Colenbrander Inc Victoria Centre Pietermaritzburg, Kwazulu Natal
1st Floor, Lmd House Pietermaritzburg, Kwazulu Natal
468 Loop Street Pietermaritzburg, Kwazulu Natal
34 Perks Arcade Pietermaritzburg, Kwazulu Natal
Redlands Est 1 George Mcfarlane Lane Pietermaritzburg, Kwazulu Natal
116 Newholmes Way Pietermaritzburg, Kwazulu Natal
471 Greyling St Pietermaritzburg, Kwazulu Natal
288 Loop Street Pietermaritzburg, Kwazulu Natal
2nd Floor Penbou Building Pietermaritzburg, Kwazulu Natal
4 Pope Ellis Dr Pietermaritzburg, Kwazulu Natal
1st Floor Deloitte And Touche House Pietermaritzburg, Kwazulu Natal
121 Peter Kerchhoff Street Pietermaritzburg, Kwazulu Natal
1 Crestview Pietermaritzburg, Kwazulu Natal
55 Portland Rd Mkondeni Pietermaritzburg, Kwazulu Natal
247 Boom Street Pietermaritzburg, Kwazulu Natal
Victoria Centre Pietermaritzburg, Kwazulu Natal
7 Levy Street Pietermaritzburg, Kwazulu Natal
218 Boom Street Pietermaritzburg, Kwazulu Natal
Suite 170 Pietermaritzburg, Kwazulu Natal
74 Adams Road Pietermaritzburg, Kwazulu Natal
Suites 4 And 5 Community Dev Bldg Pietermaritzburg, Kwazulu Natal
1 Duzi Gardens 401 Commercial Rd Pietermaritzburg, Kwazulu Natal
508 Revenue Bldg Pietermaritzburg, Kwazulu Natal
25 Connaught Road Pietermaritzburg, Kwazulu Natal
39 Bombay Road Pietermaritzburg, Kwazulu Natal
410 Burger Street Pietermaritzburg, Kwazulu Natal
Ground Floor Pietermaritzburg, Kwazulu Natal
Kmpg House Pietermaritzburg, Kwazulu Natal
First Floor Lmd House Pietermaritzburg, Kwazulu Natal
847 Greytown Road Pietermaritzburg, Kwazulu Natal
198 Commercial Road Pietermaritzburg, Kwazulu Natal
363 Burger Street Pietermaritzburg, Kwazulu Natal
Victoria Centre Pietermaritzburg, Kwazulu Natal
81 Chapel Street Pietermaritzburg, Kwazulu Natal
Suite 101 Vijen Centre Pietermaritzburg, Kwazulu Natal
230 Boom Street Pietermaritzburg, Kwazulu Natal


text:
Kereke ya Jesu wa Nnete
"Kereke ya Jesu wa Nnete", ke kereke e ikemetseng e thehilweng naheng ya China ka selemo sa 1917 (sekete, makgolo a robong, leshome le metso e supileng). Kajeno kereke e nang le badumedi/ditho ba/tse dimilione tse pedi le nngwe-peding (2.5), naheng tse mashome a mane a metso e mehlano (45) le mafatsheng a tsheletseng. Kereke ena e wela ho lekaleng la Pentaconta. Ka selemo sa 1997 (sekete, makgolo a robong, mashome a robong le metso e supileng), kereke ena e ile ya thehwa naheng ya Afrika Borwa. Sepheo sa kereke ena ke ho ruta matjhaba ohle ka lentswe la modimo pele Jesu a tsoha la bobedi.
Kereke ena e dumela ho dintlha tse leshome tse latelang:
- Moya o halalelang
- Dikolobetso
- Ho hlatswa maoto
- Sacramente/Selallo
- Sabata
- Jesu Kreste
- Bebele
- Pholoho
- Kereke
- Tsatsi la Bofelo


text:
KHAOLO EA BOBELI
Bibele ke Buka e Tsoang ho Molimo
Bibele e fapane joang le libuka tse ling tsohle?
Bibele e ka u thusa joang ho sebetsana le mathata a hao?
Ke hobane’ng ha u ka tšepa boprofeta bo tlalehiloeng ka Bibeleng?
NA U sa hopola mohla u neng u fumana mpho e ntle e tsoang ho motsoalle ea ratehang? Mohlomong ho amohela mpho eo ha ea ka ea e-ba ho thahasellisang feela, empa e ile ea boela ea e-ba ho thabisang haholo. Etsoe mpho e u bolella ho hong ka mofani oa eona—hore o nka botsoalle ba hao e le ba bohlokoa. Ha ho pelaelo hore u ile ua bontša hore u ananela mpho eo ea motsoalle oa hao e bontšang ho nahanela.
2 Bibele ke mpho e tsoang ho Molimo, eo ka sebele re lokelang ho e ananela. Buka ena e ikhethang e re senolela lintho tseo ho neng ho se mohla re tla ke re li tsebe. Ka mohlala, e re bolella ka ho bōptjoa ha maholimo a tletseng linaleli, lefatše, monna oa pele le mosali oa pele. Bibele e na le melao-motheo e tšepahalang e re thusang ho sebetsana ka katleho le mathata le matšoenyeho a bophelo. E hlalosa kamoo Molimo a tlang ho phethahatsa morero oa hae kateng ’me a tlise maemo a molemo lefatšeng. Bibele ke mpho e babatsehang hakaakang!
3 Hape Bibele ke mpho e thabisang haholo, kaha e senola ho hong ka Mofani oa eona, e leng Jehova Molimo. ’Nete ea hore o fane ka buka e joalo ke bopaki ba hore o batla hore re mo tsebe hantle. Ha e le hantle, Bibele e ka u thusa ho atamela haufi le Jehova.
4 Haeba u na le Bibele, hase uena feela. Bibele e ’nile ea hatisoa e feletse kapa e sa fella ka lipuo tse fetang 2 300 ’me seo se bolela hore ho baahi ba bang le ba bang ba lefatše ba lekholo, ba fetang 90 ba ka e fumana. Ka karolelano, ho ajoa Libibele tse fetang milione beke ka ’ngoe! Ho hlahisitsoe Libibele tse libilione e le Bibele e feletseng kapa e le karolo e itseng ea eona. Ka sebele, ha ho buka e ’ngoe e kang Bibele.
5 Ho feta moo, Bibele e “bululetsoe ke Molimo.” (2 Timothea 3:16) Ka tsela efe? Bibele ka boeona e re: “Batho ba ile ba bua ho tsoa ho Molimo ha ba ntse ba khannoa ke moea o halalelang.” (2 Petrose 1:21) Ka mohlala: Rakhoebo a ka ’na a re mongoli a ngole lengolo. Lengolo leo le ngotse maikutlo a rakhoebo le litaelo tsa hae. Kahoo, ha e le hantle lengolo ke la hae, hase la mongoli. Ka tsela e tšoanang, Bibele e tšoere molaetsa o tsoang ho Molimo, eseng ho batho ba ileng ba e ngola. Ka hona, ha e le hantle Bibele eohle ke “lentsoe la Molimo.”—1 Bathesalonika 2:13.
EA LUMELLANA EBILE E NEPAHETSE
6 Bibele e nkile lilemo tse fetang 1 600 hore e ngoloe. Bangoli ba eona ba phetse ka linako tse sa tšoaneng ebile e le ba limelo tse sa tšoaneng. Ba bang e ne e le lihoai, batšoasi ba litlhapi le balisa. Ba bang e le baprofeta, baahloli le marena. Luka ea ngotseng Kosepele e ne e le ngaka. Le hoja bangoli ba eona e le ba limelo tse sa tšoaneng, Bibele ea lumellana ho tloha qalong ho isa qetellong.*
7 Buka e qalang ea Bibele e re bolella kamoo mathata a moloko oa batho a qalileng kateng. Buka ea ho qetela e bontša hore lefatše lohle e tla ba paradeise, kapa serapa. Boitsebiso bohle bo ka Bibeleng bo akaretsa lilemo tse likete tsa histori, ’me bo amana ka tsela e itseng le ho senoleha ha morero oa Molimo. Bibele e lumellana ka tsela e tsotehang, ’me sena ke sona seo re ka se lebellang bukeng e tsoang ho Molimo.
8 Bibele e nepahetse litabeng tsa saense. Ebile e tšoere boitsebiso bo tsoetseng pele ha bo bapisoa le se neng se tsejoa ka nako eo. Ka mohlala, buka ea Levitike e ngotse melao e neng e fuoe Baiseraele ba boholo-holo ea hore motho ea nang le lefu le tšoaetsanoang a aroloe sechabeng hammoho le ea bohloeki ha lichaba tse ling tse neng li ba potolohile li ne li sa tsebe letho ka lintho tseo. Nakong ea ha ho ne ho e-na le likhopolo tse fosahetseng ka sebōpeho sa lefatše, Bibele e ile ea bolela hore ke selika-likoe, kapa le chitja. (Esaia 40:22) Bibele e ile ea bolela ka nepo hore lefatše le ‘leketlile holim’a lefeela.’ (Jobo 26:7) Ke ’nete hore Bibele hase buka ea saense. Empa moo e amang litaba tsa saense teng, e nepahetse. Na see hase sona seo re ka se lebellang bukeng e tsoang ho Molimo?
9 Bibele e boetse e nepahetse litabeng tsa histori ebile ea tšepahala. Litlaleho tsa eona li tobile. Ha li bolele feela mabitso a batho empa li bolela le leloko leo ba tsoang ho lona.# Ho fapana le bo-rahistori ba lefatše, bao hangata ba sa boleleng ha lichaba tsa habo bona li hlōtsoe, bangoli ba Bibele ba ne ba tšepahala, ba tlaleha esita le liphoso tseo ba li entseng le tse entsoeng ke sechaba sa habo bona. Ka mohlala, bukeng ea Bibele ea Numere, mongoli oa eona e leng Moshe o lumela phoso e tebileng eo a ileng a e etsa a ba a khalemeloa ka matla ka lebaka la eona. (Numere 20:2-12) Hase hangata litlaleho tse ling tsa histori li tlalehang ka botšepehi joalo empa Bibele eona ea tšepahala kaha ke buka e tsoang ho Molimo.
BUKA EA BOHLALE BO SEBETSANG
10 Kaha Bibele e bululetsoe ke Molimo, e “molemo bakeng sa ho ruta, bakeng sa ho khalemela, bakeng sa ho otlolla lintho.” (2 Timothea 3:16) Ka sebele Bibele ke buka e sebetsang. E bontša hore e utloisisa ka ho hlaka sebōpeho sa motho. Seo ha se makatse kaha Mongoli oa eona, e leng Jehova Molimo, ke ’Mōpi! O utloisisa tsela eo re nahanang ka eona le eo re ikutloang ka eona hamolemo ho re feta. Ho feta moo, Jehova o tseba seo re se hlokang e le hore re thabe. Hape o tseba lintho tseo re lokelang ho li qoba bophelong.
11 Ak’u nahane ka puo ea Jesu e bitsoang Thuto ea Thabeng, e tlalehiloeng ho Matheu khaolo ea 5 ho isa ho ea 7. Thutong ena e tsotehang, Jesu o ile a bua ka lintlha tse ’maloa, tse akarelletsang tsela ea ho fumana thabo ea sebele, ea ho rarolla liqabang, ea ho rapela le ho ba le pono e loketseng ka lintho tse bonahalang. Mantsoe ao a Jesu a ntse a le matla ebile a ntse a sebetsa le kajeno feela joaloka ha a ne a a bua.
12 Melao-motheo e meng ea Bibele e bua ka bophelo ba lelapa, mekhoa ea ho sebetsa le litšebelisano le ba bang. Melao-motheo ea Bibele e sebetsa ho batho bohle, ’me keletso ea eona e molemo ka linako tsohle. Bohlale bo fumanoang ka Bibeleng bo akaretsoa ke mantsoe ao Molimo a ileng a a bua a sebelisa moprofeta Esaia, ha a re: “’Na, Jehova, ke Molimo oa hao, ke ’na Ea u rutang hore u itsoele molemo.”—Esaia 48:17.
BUKA EA BOPROFETA
13 Bibele e na le boprofeta bo bongata, ’me boholo ba bona bo se bo phethahetse. Nka ka mohlala. Jehova o ile a bolela esale pele hore motse oa Babylona o tla timetsoa, a sebelisa moprofeta Esaia, ea phetseng lekholong la borobeli la lilemo B.C.E. (Esaia 13:19; 14:22, 23) Ho ile ha fanoa ka lintlha tse tobileng ho bontša hore na sena se ne se tla etsahala joang. Mabotho a hlaselang a ne a tla pshesa nōka ea Babylona ebe a kena motseng oo a sa loane le ho loana. Ha ho felle moo. Boprofeta ba Esaia bo ne bo bile bo boletse ka lebitso morena ea neng a tla hlōla Babylona—e leng Cyruse.—Esaia 44:27-45:2.
14 Lilemo tse ka bang 200 hamorao—bosiung ba la 5 le la 6 October, 539 B.C.E.—lebotho la ntoa le ile la hloma liahelo haufi le Babylona. Le ne le laoloa ke mang? Ke morena oa Persia ea bitsoang Cyruse. Hoo ho ile ha bula tsela ea hore boprofeta bona bo hlollang bo phethahale. Empa na lebotho la Cyruse le ne le tla futuhela Babylona le sa loane le ho loana, joalokaha ho ne ho profetiloe?
15 Bababylona ba ne ba tšoere mokete bosiung boo ’me ba ikutloa ba sireletsehile ka har’a marako a maholohali a motse oa bona. Ka nako eo, Cyruse ka masene o ile a khelosa metsi a nōka e phallang har’a motse oo. Ka mor’a nakoana metsi a ile a fokotseha hoo banna ba hae ba neng ba ka tšela nōka ’me ba ea marakong a motse. Empa lebotho la Cyruse le ne le tla kena joang ka har’a marako a Babylona? Ka lebaka le leng le itseng, menyako ea motse e ne e siuoe e butsoe bosiung boo!
16 Ho ile ha boleloa sena esale pele ka Babylona: “E ke ke ea hlola e e-ba le baahi, kapa e be teng molokong o mong ka mor’a o mong. Moarabia a ke ke a hloma tente ea hae moo, ’me ha ho balisa ba tla bothisa mehlape ea bona moo.” (Esaia 13:20) Boprofeta bona ha boa ka ba bolela esale pele feela hore motse oo o tla oa. Bo ile ba bontša hore Babylona e ne e tla lula e le lesupi. U ka bona bopaki ba ho phethahala ha mantsoe ana. Sebaka se se nang baahi sa Babylona ea boholo-holo—se bohōle ba lik’hilomithara tse ka bang 80 ka boroa ho Baghdad, Iraq—ke bopaki ba ho phethahala ha mantsoe ao Jehova a a buileng a sebelisa Esaia a reng: “Ke tla mo fiela ka lefielo la pheliso.”—Esaia 14:22, 23.%
17 Na hase ho matlafatsang tumelo ho hlahloba kamoo Bibele e leng buka ea boprofeta bo tšepahalang kateng? Ha e le hantle, haeba Jehova Molimo a phethahalitse litšepiso tsa hae tsa nakong e fetileng, re na le mabaka ’ohle a ho kholiseha hore o tla boela a phethahatsa tšepiso ea hae ea paradeise ea lefatšeng. (Numere 23:19) Ha e le hantle, re na le “tšepo ea bophelo bo sa feleng boo Molimo, ea ke keng a bua leshano, a ileng a bo tšepisa pele ho linako tse tšoarellang halelele.”—Tite 1:2.^
“LENTSOE LA MOLIMO LEA PHELA”
18 Ho ea ka seo re seng re se hlahlobile khaolong ena, ho hlakile hore Bibele ke buka e ikhethang e le kannete. Leha ho le joalo, hase ea bohlokoa feela ha ho tluoa tabeng ea ho lumellana ha likarolo tsa eona, ho nepahala ha eona litabeng tsa saense le tsa histori, bohlale ba eona bo sebetsang le boprofeta ba eona bo tšepahalang. Moapostola oa Mokreste Pauluse o ile a ngola a re: “Lentsoe la Molimo lea phela ’me le fana ka matla ’me le bohale ho feta sabole leha e le efe e sehang ka nģa tse peli ’me le phunyeletsa esita le ho ea fihla moo ho arohanang moea le boikutlo, le manonyello le moko oa ’ona, ’me le khona ho lemoha menahano le boikemisetso ba pelo.”—Baheberu 4:12.
19 Ho bala “lentsoe” la Molimo kapa molaetsa oa hae ka Bibeleng ho ka fetola bophelo ba rōna. Ho ka re thusa hore re itlhahlobisise ho feta pele. Re ka ’na ra re re rata Molimo, empa tsela eo re itšoarang ka eona mabapi le se rutoang ke Lentsoe la hae le bululetsoeng, e leng Bibele, se tla senola seo re hlileng re se nahanang, esita le seo re ikemiselitseng sona lipelong tsa rōna.
20 Ka sebele, Bibele ke buka e tsoang ho Molimo. Ke buka e lokelang ho baloa, ho ithutoa le ho ratoa. Bontša hore u ananela mpho ena e tsoang ho Molimo ka ho tsoela pele u hlahlobisisa boitsebiso bo ka har’a eona. Ha u ntse u etsa joalo, u tla utloisisa ka ho tebileng seo Molimo a se reretseng moloko oa batho. Khaolo e latelang e tla hlalosa hore na morero oo ke ofe le hore na o tla phethahala joang.
SEO BIBELE E SE RUTANG
- Bibele e bululetsoe ke Molimo, ka hona e nepahetse ebile ea tšepahala.—2 Timothea 3:16.
- Boitsebiso bo ka Lentsoeng la Molimo boa sebetsa bophelong ba letsatsi le letsatsi.—Esaia 48:17.
- Litšepiso tsa Molimo tse fumanoang ka Bibeleng li tla fela li phethahale.—Numere 23:19.
* Le hoja batho ba bang ba re likarolo tse ling tsa Bibele lia hanyetsana, seo ha se na motheo. Bona khaolo ea 7 bukeng e reng Bibele—Lentsoe la Molimo Kapa la Motho? e hatisitsoeng ke Lipaki Tsa Jehova.
# Ka mohlala, hlokomela boitsebiso bo qaqileng ba leloko la Jesu bo boletsoeng ho Luka 3:23-38.
% Ho fumana boitsebiso bo eketsehileng ka boprofeta ba Bibele, bona bukana e reng Buka ea Batho Bohle, leqepheng la 27-9, e hatisitsoeng ke Lipaki Tsa Jehova.
^ Ho timetsoa ha Babylona ke o mong feela oa mehlala ea boprofeta ba Bibele bo phethahetseng. Mehlala e meng e akarelletsa ho timetsoa ha Tyre le Ninive. (Ezekiele 26:1-5; Sofonia 2:13-15) Boprofeta ba Daniele le bona bo boletse esale pele mebuso ea lefatše e neng e tla busa ka ho hlahlamana ka mor’a Babylona. E akarelletsa Medo-Persia le Greece. (Daniele 8:5-7, 20-22) Ho fumana tlhaloso e eketsehileng ka boprofeta ba Bomesia bo phethahetseng ho Jesu Kreste, bona Sehlomathiso.
Lipotso Tsa Sehlooho se Ithutoang
1, 2. Ke ka litsela life Bibele e leng mpho e thahasellisang e tsoang ho Molimo?
3. ’Nete ea hore Jehova o re file Bibele e re bolella eng ka eena, hona ke hobane’ng ha see e le se thabisang?
4. Ke’ng se u khahlang ka ho ajoa ha Bibele?
5. Ke ka tsela efe Bibele e ‘bululetsoeng ke Molimo’?
6, 7. Ke hobane’ng ha ho lumellana ha likarolo tsa Bibele e le ho thahasellisang ka ho khetheha?
8. Fana ka mehlala e bontšang hore Bibele e nepahetse litabeng tsa saense.
9. (a) Bibele e bontša ka litsela life hore e nepahetse litabeng tsa histori le hore ea tšepahala? (b) Ho tšepahala ha bangoli ba eona ho u bolella’ng ka Bibele?
10. Ke hobane’ng ha ho sa makatse hore ebe Bibele ke buka e sebetsang?
11, 12. (a) Jesu o ile a bua ka lintlha life Thutong ea hae ea Thabeng? (b) Bibele e tšohla lintlha life tse ling tse sebetsang, hona ke hobane’ng ha keletso ea eona e sa felloe ke nako?
13. Jehova o ile a bululela moprofeta Esaia hore a tlalehe lintlha life ka Babylona?
14, 15. Lintlha tse ling tsa boprofeta ba Esaia bo mabapi le Babylona li ile tsa phethahala joang?
16. (a) Esaia o ile a bolela eng esale pele ka qetello ea Babylona? (b) Boprofeta ba Esaia bo mabapi le ho timetsoa ha Babylona bo phethahetse ho isa bohōleng bofe?
17. Ho phethahala ha boprofeta ba Bibele ho matlafatsa tumelo joang?
18. Moapostola oa Mokreste Pauluse o ile a bua mantsoe afe a matla ka “lentsoe la Molimo”?
19, 20. (a) Bibele e ka u thusa joang hore u itlhahlobe? (b) U ka bontša joang hore u ananela mpho e ikhethang eo Molimo a faneng ka eona, e leng Bibele?


text:
Na le Lumela Hore ke Lōna Feela ba Tla Pholosoa?
Che. Batho ba limilione tse ngata ba phetseng lilemong tse makholo tse fetileng bao e neng e se Lipaki Tsa Jehova ba tla ba le monyetla oa ho pholosoa.
Bibele e hlalosa hore lefatšeng le lecha la Molimo le tšepisitsoeng, “ho tla ba le tsoho ea ba lokileng le ba sa lokang.” (Liketso 24:15) Ho feta moo, batho ba bangata ba phelang hona joale ba ka ’na ba qala ho sebeletsa Molimo, ’me le bona ba tla pholosoa. Leha ho le joalo, hase mosebetsi oa rōna ho ahlola hore na ke mang ea tla pholosoa kapa ea ke keng a pholosoa. Boo ke boikarabelo bo fuoeng Jesu feela.—Johanne 5:22, 27.


text:
374 listings for
Property Manager in Limpopo
1 Westfalia Est Duiwelskloof, Limpopo
Number 12 Loerie Gert De Toit Polokwane, Limpopo
Magazynstreet Pietersburg, Limpopo
Thabo Mbeki 132 Polokwane, Limpopo
60 Schoeman Street Polokwane, Limpopo
29 Bendor Drive Polokwane, Limpopo
37 Aletta St Pietersburg, Limpopo
Stand Number 1393 Giyani, Limpopo
Klafflaan 4a Messina, Limpopo
1 Villa Elizbie Bendor Drive Polokwane, Limpopo
Van Bruggenstraat 7 Pietersburg, Limpopo
29 Biccard Street Polokwane, Limpopo
10 Yskor Street Ellisras, Limpopo
Rabestraat 83 Potgietersrus, Limpopo
113 Kotzenberg St Potgietersrus, Limpopo
11 Mc Donald Grimm St Pietersburg, Limpopo
102 President Street Louis Trichardt, Limpopo
554 Berilium Street Eersterus, Limpopo
645 Zone 5 Seshego, Limpopo
6 Coralwood Close Moreleta-park, Limpopo
Lezmin Building 8 Pierre Street Polokwane, Limpopo
15 Van Waveren Street Pietersburg, Limpopo
Genl Viljoen Street Polokwane, Limpopo
118 Gen. Beyers Street Pietersburg, Limpopo
First Floor Gani House Pietersburg, Limpopo
35 Bendor Drive Polokwane, Limpopo
33 Plein Street Polokwane, Limpopo
118 Genl Beyer Stree Polokwane, Limpopo
6 Koper St Potgietersrus, Limpopo
29 Bendorrylaan 8 Propark Polokwane, Limpopo
Pricewaterhousecoopersgebou 1ste Vloer Suite 2 Polokwane, Limpopo
Pretoriaweg 17a Warmbad, Limpopo
23a Peace Street Tzaneen, Limpopo
Legnum Park Polokwane, Limpopo
2nd Floor Absa Forum Polokwane, Limpopo
House E70 Makapanstad, Limpopo
132 Thabo Mbeki St Pietersburg, Limpopo


text:
Na ke Lokela ho Tlohela Sekolo?
U ka nahana ka lintlha tsena
Naheng ea heno, molao o hloka hore bonyane bana ba kene sekolo ho fihlela sehlopheng sefe? Na u se u fihlile sehlopheng seo? Haeba u hlokomoloha keletso ea Bibele ea hore u “
ipehe tlas’a balaoli ba phahameng” ’me u tlohela sekolo pele u fihla sehlopheng seo, u tla be u se nyahlatsa.—Baroma 13:1.
Na u se u finyeletse lipakane tsa hao tsa thuto? Ke lipakane life tseo u batlang hore thuto e u thuse ho li finyella? Ha u tsebe hantle? U lokela ho li tseba! Ho seng joalo, u tšoana le motho ea palameng terene ea sa tsebeng hore na o batla ho ea hokae. Kahoo lula fatše le batsoali ba hao, ’me le buisane ka lintlha tse ka tlaase mona tlas’a sehlooho se reng “Lipakane Tsa ka Tsa Thuto.” Haeba u tlohela sekolo pele u finyella lipakane tsa thuto tseo le li behileng le batsoali ba hao, u tla be u se nyahlatsa.
Ke hobane’ng ha u batla ho tlohela sekolo? Mohlomong u batla ho thusa lelapa leno ka lichelete kapa ho etsa mosebetsi oa boithaopo. Mabaka a boithati e ka ’na eaba ho qoba litlhahlobo kapa ho baleha mosebetsi oa sekolo. Ho ka ’na ha e-ba thata ho lemoha lebaka le ka sehloohong le u susumetsang—le hore na lea utloahala kapa ke la boithati. Haeba u tlohela sekolo hobane feela u baleha mathata, u ka ’na ua makala.
Ho tlohela sekolo ho tšoana le ho theoha terene e ntse e tsamaea pele u fihla moo u eang. E ka ’na eaba maemo ha a matle ka tereneng eo le bapalami ha ba botsoalle, empa ha u itihela ka ntle ho eona, u ke ke ua fihla moo u eang ’me u ka ’na ua itematsa hampe. Ka ho tšoanang, haeba u tlohela sekolo, ho ka ’na ha e-ba thata hore u fumane mosebetsi. Haeba u o fumana, u ka ’na ua lefuoa chelete e nyenyane haholo ho feta eo u neng u tla e lefuoa ha u ne u qetile sekolo.
Ho e-na le hore u tlohele sekolo, rarolla mathata ao u tobanang le ’ona sekolong u sa fele pelo. Haeba u etsa joalo, u tla ba le mamello ’me u be boemong bo molemo ba ho rarolla mathata a tšoanang le ao ha u se u sebetsa.
Lipakane Tsa ka Tsa Thuto
Morero o ka sehloohong oa thuto ke ho u lokisetsa hore u tle u fumane mosebetsi o tla u thusa ho iphelisa le ho phelisa ba lelapa la hao haeba qetellong u ka ba le lelapa. (2 Bathesalonika 3:10, 12) Na u se u entse qeto ea hore na u batla ho etsa mosebetsi ofe le hore na u ka itokisetsa oona joang ha u ntse u le sekolong? E le ho u thusa hore u lemohe haeba lintho tseo u ithutang tsona li u lebisa pakaneng ea hao, araba lipotso tse latelang:
Ke ipabola lintlheng life? (Ka mohlala, u sebelisana joang le batho ba bang? Na u thabela ho sebetsa ka matsoho, kapa ho etsa lintho kapa ho li lokisa? Na u khona ho sekaseka mathata le ho a rarolla?)
Ke mesebetsi efe e tla ntumella hore ke sebelise bokhoni ba ka?
Ho na le menyetla efe ea ho fumana mosebetsi sebakeng sa heso?
Ke lithuto life tseo ke li etsang hona joale tse tla ntokisetsa hore ke fumane mosebetsi nakong e tlang?
Ke lithuto life tseo nka khethang ho li etsa hona joale tse tla nthusa ho finyella lipakane tsa ka?
Hopola, sepheo sa hao ke hore ha u qeta sekolong, u be u fumane thuto e ka u tsoelang molemo. Kahoo, u se ke ua fetelletsa lintho kapa ua ba seithuti se sa qeteng—ua tšoana le motho “ea lulang ka tereneng” ho ea ho ile e le hore feela a qobe ho jara boikarabelo ba ho ba motho e moholo.


text:
Bibele e Re’ng ka ho Ratana ha Batho ba Bong bo Tšoanang?
Karabo ea Bibele
Molimo o bōpile batho hore ba kopanele liphate hafeela e le monna le mosali ba nyalaneng. (Genese 1:
Le hoja Bibele e nyatsa ho ratana ha batho ba bong bo tšoanang, ha e khothalletse ba bang hore ba hloee batho ba mofuta oo. Ho e-na le hoo, Bakreste ba laeloa hore “ba hlomphe batho bohle.”—1 Petrose 2:
Na motho o tsoaloa a e-na le tšekamelo ea ho rata batho ba bong bo tšoanang le ba hae?
Bibele ha e bue ka hore na ’mele ea batho ba ratanang le ba bong bo tšoanang e bōpehile joang, le hoja e lumela hore kaofela re hlaha re e-na le tšekamelo ea ho etsa lintho tseo Molimo a li nyatsang. (Baroma 7:
Kamoo u ka khahlisang Molimo le hoja u lakatsa ho kopanela liphate le batho ba bong bo tšoanang le ba hao.
Bibele e re: “Le se ke la laoloa ke ’mele ea lōna. Bolaeang litakatso tsohle tsa ho kopanela liphate ka tsela e fosahetseng.” (Bakolose 3:5, Contemporary English Version) E le hore u bolaee litakatso tse fosahetseng tse lebisang boitšoarong bo litšila, u lokela ho laola monahano oa hao. Haeba u lula u nahana ka lintho tse hloekileng, u ka khona ho tlosa lintho tse litšila kelellong ea hao. (Bafilipi 4:8; Jakobo 1:14, 15 ) Le hoja u ka ’na ua thatafalloa ho etsa seo qalong, u tla nolofalloa ha nako e ntse e ea. Molimo o tšepisa hore o tla u thusa ‘ho nchafatsa matla a susumetsang kelello ea hao.’
Banna le basali ba limilione ba lakatsang ho latela melao ea Bibele le bona ba lokela ho sebelisa boitšoaro. Ka mohlala, masoha a mang a se nang monyetla o mokaalo oa ho kena lenyalong, hammoho le batho ba nang le balekane ba sitoang ho kopanela liphate, ba khetha ho laola takatso ea bona ea ho kopanela liphate ho sa tsotellehe liteko tseo ba ka ’nang ba tobana le tsona. Ba thabile bophelong, ’me batho ba khahloang ke ba bong bo tšoanang, le bona ba ka etsa se tšoanang haeba ba hlile ba batla ho khahlisa Molimo.


text:
RUTA BANA BA HAO
Jesu Kreste—Na ke Ngoana Kapa ke Morena?
Ha e le December batho ba bangata lefatšeng ho pota ba bona litšoantšo tsa Jesu e le ngoana. O hlaha a robetse ka sejelong, e leng lebokose le leholo leo liphoofolo li tšelloang furu ho lona. Empa na re lokela ho hopola Jesu e le ngoana feela?— * A re ke re bue ka tsela e molemo ea ho mo hopola. Re ka ithuta ho se ileng sa etsahalla balisa bosiung bo bong ha ba ne ba le naheng haufi le Bethlehema.
Lengeloi le ile la hlaha ho balisa ba sa lebella. Le ile la re ho bona: “Kajeno le tsoaletsoe Mopholosi, e leng Kreste Morena.” Hape lengeloi le ile la ba bolella hore ba tla fumana Jesu a ‘thatetsoe ka masela ’me a robetse ka sejelong.’ Hang-hang ho ile ha hlaha mangeloi a mangata ’me a qala ho “rorisa Molimo.”
U ne u tla ikutloa joang ha u ne u ka utloa mangeloi a rorisa Molimo?— Balisa ba ile ba thaba! Ba ile ba re: “Ka sebele a re eeng Bethlehema ’me re bone ntho ena e etsahetseng.” Ha ba fihla moo, ba ile ba fumana “Maria hammoho le Josefa, le lesea le robetseng ka sejelong.”
Ka mor’a moo batho ba bang ba ile ba tla Bethlehema moo Maria le Josefa ba neng ba le teng. Ha balisa ba ba bolella se etsahetseng, kaofela ba ile ba hlolloa. Na ua thaba ha u utloa lintho tsee tse thabisang?— Kaofela ha rōna ba ratang Molimo rea thaba. A re ke re bone hore na ke hobane’ng ha batho ba ile ba thaba ha Jesu a hlaha. Pele, e-re re ikhopotse ka se ileng sa etsahalla Maria pele a nyaloa.
Ka letsatsi le leng, lengeloi le bitsoang Gabriele le ile la etela Maria. Le ile la mo tšepisa hore o tla ba le ngoana ea “tla bitsoa Mora oa Ea Phahameng ka ho Fetisisa.” Gabriele o ile a re “o tla busa e le morena . . . ’me ’muso oa hae o ke ke oa e-ba le bofelo.”
Maria o ne a batla ho tseba hore na seo se tla etsahala joang, kaha o ne a e-s’o ka a kopanela liphate le monna. Kahoo, Gabriele o ile a mo hlalosetsa sena: “Matla a Ea Phahameng ka ho Fetisisa a tla u koahela” ’me “se tsoetsoeng se tla bitsoa se halalelang, Mor’a Molimo.” Molimo o ile a kenya bophelo ba Mora oa hae pōpelong ea Maria e le hore a ka hōla ’me ea e-ba ngoana—ka sebele oo e ne e le mohlolo o moholo!
Na u kile ua bona litšoantšo tsa “banna ba bohlale” ba etela Jesu ha e sa le ngoana ba e-na le balisa?— Litšoantšo tse joalo li tloaelehile nakong ea Keresemese. Empa li fosahetse. Ha e le hantle, ‘banna bao ba bohlale’ e ne e le linohe tsa linaleli, e leng ntho eo Molimo a sa e batleng. A re ke re bone hore na ho ile ha etsahala eng ha ba fihla. Bibele e re: “Ha li kena ka tlung tsa bona ngoana e monyenyane le ’m’ae Maria.” Kahoo, ka nako eo Jesu e ne e se lesea le ka sejelong; e ne e se e le ngoana ea hōlileng ’me o ne a se a le ka tlung le Josefa le Maria!
Linohe li ile tsa fumana Jesu joang?— Li ile tsa tataisoa ke “naleli” hore li se ke tsa ea Bethlehema, empa li qale ho Morena Heroda Jerusalema. Bibele e re Heroda o ne a batla ho tseba moo Jesu a neng a le teng e le hore a mo bolaee. Joale, nahana ka sena. U nahana hore ke mang ea ileng a romela ntho e kang naleli hore e ise linohe ho Heroda?— E ne e se Molimo oa ’nete, Jehova, empa e ne e le mohanyetsi oa hae kapa sera sa hae e leng Satane Diabolose!
Kajeno Satane o etsa hore batho ba nahane hore Jesu ke ngoana ea sa khoneng ho iketsetsa letho. Empa lengeloi Gabriele le ile la re ho Maria: “O tla busa e le morena . . . , ’me ’muso oa hae o ke ke oa e-ba le bofelo.” Hona joale, Jesu o busa e le Morena leholimong ’me haufinyane o tla felisa lira tsohle tsa Molimo. Ke eona tsela eo re lokelang ho talima Jesu ka eona ’me re lokela ho bolella batho ba bang ka seo.
Bibeleng ea hao bala
^ ser. 3 Ha u bala sehlooho sena le ngoana, motoa o u hopotsa hore u etse khefu ’me u khothalletse ngoana hore a ntše maikutlo a hae.


text:
Batsoali ba ka Ruta Bana ka Thobalano Joang?
Karabo ea Bibele
Ke mang ea lokelang ho ruta bana ka thobalano? Bibele e re ke boikarabelo ba batsoali, ’me batsoali ba bangata ba thusitsoe ke litlhahiso tse latelang:
U se ke ua hlajoa ke lihlong. Bibele e bua ka ho toba ka thobalano le ka litho tsa botona kapa tsa botšehali, ’me Molimo o ile a bolella sechaba sa Iseraele hore “bana ba banyenyane” ba lokela ho rutoa ka litaba tse joalo. (Deuteronoma 31:12; Levitike 15:
2, 16- 19) U ka sebelisa mantsoe a hlomphehang a etsang hore ho bua ka thobalano kapa litho tsa botona le tsa botšehali e se ke ea e-ba taba e hlabisang lihlong.
Ruta ngoana butle-butle. Ho e-na le ho buisana le ngoana hang ka thobalano ha a kena lilemong tsa bocha, mo bolelle butle-butle lintho tseo a tla khona ho li utloisisa.
—1 Bakorinthe 13:11.
Mo rute melao ea boitšoaro. Bana ba ka ’na ba rutoa ka thobalano sekolong. Leha ho le joalo, Bibele e khothalletsa batsoali hore ba rute bana litho tsa ’mele tsa botona le tsa botšehali le hore ba ba rute tsela e nepahetseng ea ho li sebelisa.
—Liproverbia 5: 1- 23.
Mamela ngoana oa hao. U se ke ua phahamisa matšoafo kapa ua potlakela ho nahanela ngoana hampe ha a u botsa ka litaba tsa thobalano. Ho e-na le hoo, ‘u potlakele ho utloa, u liehe ho bua.’
—Jakobo 1: 19.
Kamoo u ka sireletsang ngoana ho batho ba hlekefetsang bana ka thobalano
Itlhomelle. Ithute hore na ke lintho life tseo batho ba hlekefetsang bana ba tloaetseng ho li etsa.
—Liproverbia 18:15; sheba khaolo ea 32 bukeng ea Lipotso—Bacha Baa Botsa—Likarabo Tse Sebetsang, Buka ea 1.
Tseba se etsahalang bophelong ba ngoana. U se ke ua siea ngoana tlhokomelong ea motho eo u sa tsebeng hore na o oa tšepahala kapa che, ’me u se ke ua mo lumella hore ‘a itaole.’
—Liproverbia 29:15.
Mo rute hore na o lokela ho mamela maemong afe. Bana ba lokela ho ithuta ho mamela batsoali ba bona. (Bakolose 3:20) Empa ha u ruta ngoana hore o lokela ho mamela motho leha e le ofe e moholo nako ena kaofela, u etsa hore ho be bonolo hore a hlekefetsoe. Batsoali ba Bakreste ba ka re ho ngoana, “Haeba motho e mong a re u etse ntho eo Molimo a reng e fosahetse, u se ke ua e etsa.”
—Liketso 5: 29.
Bontša ngoana hore na a ka itšireletsa joang. Ruta ngoana hore na a ka etsa’ng ha u le sieo ’me motho e mong a leka ho mo qhekella. Ha u bontša ngoana seo a lokelang ho se etsa, seo se tla mo fa sebete sa hore a re “Ntlohele! Ke il’o bolela!” ’me a balehe. U ka ’na ua lokela ho “lula u hopotsa bana ba hao” seo, kaha bana baa lebala.
—Deuteronoma 6:7, Contemporary English Version.


text:
KHAOLO EA BORARO
Morero oa Molimo ke Ofe ka Lefatše?
Morero oa Molimo ke ofe ka moloko oa batho?
Molimo o ’nile a hanyetsoa joang?
Bophelo bo tla ba joang lefatšeng nakong e tlang?
KA SEBELE morero oa Molimo ka lefatše ke o hlollang. Jehova o batla hore lefatše le tlale batho ba thabileng le ba phelang hantle ’meleng. Bibele e re “Molimo [o ile] a lema serapa Edene” ’me a “melisa…sefate se seng le se seng se lakatsehang ponong ea motho le se molemo bakeng sa lijo.” Ka mor’a hore Molimo a bōpe monna oa pele le mosali oa pele, e leng Adama le Eva, O ile a ba beha lehaeng leo le letle ’me a re ho bona: “Atang le ngatafale le tlale lefatše ’me le le buse.” (Genese 1:28; 2:8, 9, 15) Kahoo morero oa Molimo e ne e le hore batho ba be le bana, ba atolosetse meeli ea lehae leo la paradeise lefatšeng lohle, ’me ba hlokomele liphoofolo.
2 Na u nahana hore morero oo oa Jehova Molimo oa hore batho ba phele lefatšeng la paradeise o tla ke o phethahale? Molimo o re: “Ke o boletse…ke tla boela ke o phethe.” (Esaia 46:9-11; 55:11) E, seo Molimo a se rerileng o tla fela a se etse! O re ‘ha aa ka a bōpela lefatše lefeela’ empa o ‘le etselitse hore le be le baahi.’ (Esaia 45:18) Molimo o ne a batla hore ho phele batho ba joang lefatšeng? Hona o ne a batla hore ba phele halelele hakae lefatšeng? Bibele e re: “Ba lokileng ba tla rua lefatše, ba tla lula ho lona ka ho sa feleng.”—Pesaleme ea 37:29; Tšenolo 21:3, 4.
3 Ho totobetse hore sena ha se e-s’o etsahale. Hona joale batho baa kula ’me baa shoa; ebile baa loantšana le ho bolaeana. Ho na le moo lintho li senyehileng teng. Leha ho le joalo, ka sebele Molimo o ne a sa rera hore lefatše le be ka tsela eo re le bonang le le ka eona kajeno! Ho etsahetse’ng? Ke hobane’ng ha morero oa Molimo o e-s’o phethahale? Ha ho buka le e ’ngoe ea histori e ngotsoeng ke motho e ka re bolellang hobane khathatso e qalile leholimong.
QALEHO EA SERA
4 Buka e qalang ea Bibele e bua ka mohanyetsi oa Molimo ea ileng a itlhahisa serapeng sa Edene. O hlalosoa e le “noha,” empa e ne e se phoofolo feela tjee. Buka ea ho qetela ea Bibele e mo tsebahatsa e le ea “bitsoang Diabolose le Satane, [ea] khelosang lefatše lohle leo ho ahiloeng ho lona.” Hape o bitsoa “noha ea pele.” (Genese 3:1; Tšenolo 12:9) Lengeloi lena le matla, kapa sebōpuoa sena se sa bonahaleng sa moea, le ile la bua le Eva le sebelisa noha, feela joalokaha motho ea bohlale a ka etsa eka ho ntse ho bua popi kapa popae e haufi le eena empa e le eena ea buang. Ha ho pelaelo hore motho eo oa moea o ne a le teng ha Molimo a lokisetsa batho lefatše.—Jobo 38:4, 7.
5 Empa kaha pōpo eohle ea Jehova e phethahetse, ke mang ea entseng enoa eo e leng “Diabolose” le “Satane”? Ka mantsoe a bonolo feela, e mong oa bara ba Molimo ba matla ba moea o ile a iphetola Diabolose. See se ne se ka etsahala joang? Re lokela ho hlokomela hore le kajeno motho ea neng a hlompheha a bile a tšepahala a ka ’na a fetoha lesholu. See se etsahala joang? Motho eo a ka ’na a lumella hore takatso e fosahetseng e hōle pelong ea hae. Haeba a lulela ho nahana ka eona, takatso eo e fosahetseng e ka ’na ea e-ba matla haholo. Joale haeba monyetla o itlhahisa, a ka ’na a phethahatsa takatso eo e mpe eo a ’nileng a nahana ka eona.—Jakobo 1:13-15.
6 Sena ke sona se etsahetseng ka Satane Diabolose. Kamoo ho bonahalang kateng o ile a utloa ha Molimo a bolella Adama le Eva hore ba be le bana ’me ba tlatse lefatše lesika la bona. (Genese 1:27, 28) Ho bonahala eka Satane o ile a nahana, a re: ‘Batho bana bohle ba ka rapela ’na ho e-na le ho rapela Molimo!’ Kahoo takatso e fosahetseng e ile ea hōla pelong ea hae. Qetellong, o ile a thetsa Eva ka ho etselletsa Molimo. (Genese 3:1-5) Kahoo o ile a fetoha “Diabolose,” e bolelang “Moetselletsi.” Ka nako e tšoanang, o ile a fetoha “Satane,” e bolelang “Mohanyetsi.”
7 Satane Diabolose o ile a sebelisa leshano le bolotsana, a etsa hore Adama le Eva ba se ke ba mamela Molimo. (Genese 2:17; 3:6) Ka hona, ba ile ba qetella ba shoele, joalokaha Molimo a ne a boletse hore ba tla shoa haeba ba sa mamele. (Genese 3:17-19) Kaha Adama e ile ea e-ba motho ea sa phethahalang ha a etsa sebe, bana bohle ba hae ba ile ba futsa sebe ho eena. (Baroma 5:12) Boemo bona bo ka ’na ba bapisoa le ha motho a baka bohobe a sebelisa pane. Haeba pane eo e e-na le moo e bothetseng teng, ho etsahala’ng ka lofo e ’ngoe le e ’ngoe ea bohobe e bakoang ka pane eo? Lofo e ’ngoe le e ’ngoe e tsoa e e-na le sebothe, kapa e sa phethahala. Ka ho tšoanang, motho e mong le e mong o futsitse “sebothe” sa ho se phethahale ho Adama. Ke ka lebaka leo batho bohle ba tsofalang le ho shoa.—Baroma 3:23.
8 Ha Satane a etsa hore Adama le Eva ba tlōle molao oa Molimo, ha e le hantle o ne a ba etella pele borabeleng. O ne a hanyetsa tsela eo Jehova a busang ka eona. Ha e le hantle, Satane o ne a re: ‘Molimo ke ’musi ea fosahetseng. O thetsa bafo ba hae ebile o ba hanela ka lintho tse molemo. Ha ho hlokahale hore batho ba busoe ke Molimo. Ba ka iketsetsa qeto ka se setle le se sebe. Ebile ba tla phela hamolemo ha ba busoa ke ’na.’ Molimo o ne a tla sebetsana joang le qoso eo e nyefolang? Ba bang ba nahana hore sohle seo Molimo a neng a lokela ho se etsa ke ho timetsa marabele ao. Empa na seo se ne se tla be se arabile qoso ea Satane? Na se ne se tla be se bontšitse hore tsela eo Molimo a busang ka eona e lokile?
9 Toka ea Jehova e phethahetseng e ne e sa tl’o mo lumella hore a timetse marabele ao hang-hang. O ile a etsa qeto ea hore ho hlokahala nako e le hore ho arajoe qoso ea Satane ka tsela e khotsofatsang ’me Diabolose a pakoe a le leshano. Kahoo Molimo o ile a etsa qeto ea hore o tla tlohella batho hore ba ipuse ka nakoana ba susumetsoa ke Satane. Khaolong ea 11 ea buka ena re tla tšohla hore na ke hobane’ng ha Jehova a lumeletse seo le hore na ke hobane’ng ha a tlohetse hore ho fete nako e telele hakana pele a rarolla taba ena. Leha ho le joalo, re lokela ho nahana ka sena: Na Adama le Eva ba ne ba nepile ha ba kholoa Satane, ea neng a e-s’o ka a ba etsetsa letho le molemo? Na ba ne ba nepile ha ba kholoa hore Jehova, ea neng a ba file ntho e ’ngoe le e ’ngoe eo ba neng ba e-na le eona, ke raleshano ea sehlōhō? U ka be u ile ua etsa’ng?
10 Ke habohlokoa ho nahana ka lipotso tsena kaha e mong le e mong oa rōna o tobane le boemo bo tšoanang kajeno. E, u na le monyetla oa ho ema ka lehlakoreng la Jehova ho araba qoso eo Satane a mo qosang ka eona. U ka amohela Jehova e le ’Musi ’me ua tlatsetsa ho bontšeng hore Satane ke eena ea leshano. (Pesaleme ea 73:28; Liproverbia 27:11) Ka masoabi, har’a batho ba libilione lefatšeng lena ke ba seng bakae feela ba khethang ho etsa seo. Sena se hlahisa potso ea bohlokoa, Na ha e le hantle Bibele e ruta hore Satane ke eena ea busang lefatše lee?
KE MANG EA BUSANG LEFATŠE LEE?
11 Ha ho mohla Jesu a kileng a belaella taba ea hore ’musi oa lefatše lena ke Satane. Ka tsela e itseng ea mohlolo, Satane o kile a bontša Jesu “mebuso eohle ea lefatše le khanya ea eona.” Ka mor’a moo Satane o ile a tšepisa Jesu a re: “Lintho tsena tsohle ke tla u fa tsona haeba u ka itihela fatše ’me ua nketsetsa ketso ea borapeli.” (Matheu 4:8, 9; Luka 4:5, 6) Ak’u nahane ka seo. Na tšepiso eo e ne e tla ba teko ho Jesu haeba Satane e ne e se eena ’musi oa mebuso eo? Jesu ha aa ka a hana hore mebuso eo eohle ea lefatše ke ea Satane. Ka sebele, Jesu a ka be a ile a hanyetsa seo haeba Satane e ne e se eena ea e laolang.
12 Ke ’nete hore Jehova ke Molimo ea Matla ’Ohle, ’Mōpi oa bokahohle bo hlollang. (Tšenolo 4:11) Empa, ha ho moo Bibele e reng lefatše lena le busoa ke Jehova Molimo kapa Jesu Kreste. Ha e le hantle, Jesu o ile a bolela ka ho toba hore Satane ke “’musi oa lefatše lena.” (Johanne 12:31; 14:30; 16:11) Bibele e bile e re Satane Diabolose ke “molimo oa tsamaiso ena ea lintho.” (2 Bakorinthe 4:3, 4) Ha moapostola oa Mokreste Johanne a ngola ka mohanyetsi enoa, kapa Satane, o ile a re: “Lefatše lohle le rapaletse matleng a ea khopo.”—1 Johanne 5:19.
KAMOO LEFATŠE LA SATANE LE TLANG HO FELISOA KATENG
13 Selemo le selemo, lefatše le ntse le e-ba kotsi le ho feta. Le tletse mabotho a loantšanang, bo-ralipolotiki ba sa tšepahaleng, baeta-pele ba bolumeli ba baikaketsi le linokoane tse thatafetseng lipelo. Lefatše ka kakaretso le boemong boo le ke keng la hlola le lokisoa. Bibele e bontša hore haufinyane Molimo o tla timetsa lefatše lena le khopo ntoeng ea hae ea Armagedone. Le tla nkeloa sebaka ke lefatše le lecha la ho loka.—Tšenolo 16:14-16.
14 Jehova Molimo o khethile Jesu Kreste hore e be ’Musi ’Musong oa Hae oa leholimo, kapa pusong ea Hae. Bibele e ile ea bolela esale khale ea re: “Re tsoaletsoe ngoana, re filoe mora; ’me puso ea bohosana e tla ba lehetleng la hae. O tla rehoa lebitso la…Khosana ea Khotso. Ho ke ke ha e-ba le bofelo bongateng ba puso ea bohosana le khotso.” (Esaia 9:6, 7) Jesu o ile a ruta balateli ba hae hore ba rapelle puso ena, ba re: “’Muso oa hao o ke o tle. Thato ea hao e ke e etsahale lefatšeng, joalokaha e etsahala leholimong.” (Matheu 6:10) Joalokaha re tla bona hamorao bukeng ena, haufinyane ’Muso oa Molimo o tla felisa mebuso eohle ea lefatše, ’me e be oona o busang sebakeng sa eona. (Daniele 2:44) Ka mor’a moo ’Muso oa Molimo o tla tlisa paradeise lefatšeng.
LEFATŠE LE LECHA LE ATAMETSE!
15 Bibele e re tiisetsa sena: “Ho na le maholimo a macha le lefatše le lecha tseo re li letetseng ho ea ka tšepiso ea [Molimo], ’me ho loka ho tla aha ho tsona.” (2 Petrose 3:13; Esaia 65:17) Ka linako tse ling ha Bibele e bua ka “lefatše,” e bolela batho ba phelang lefatšeng. (Genese 11:1) Kahoo “lefatše le lecha” la ho loka ke mokhatlo oa batho bao Molimo a ba amohelang.
16 Jesu o tšepisitse hore lefatšeng le lecha le tlang, batho bao Molimo a ba amohelang ba tla fumana mpho ea “bophelo bo sa feleng.” (Mareka 10:30) Ka kōpo phetla Bibele ea hao ho Johanne 3:16 le 17:3, ebe u bala seo Jesu a itseng re lokela ho se etsa e le hore re fumane bophelo bo sa feleng. Joale nahana ka litlhohonolofatso tseo Bibele e reng batho ba tšoanelehelang ho fumana mpho eo e babatsehang e tsoang ho Molimo ba tla li thabela Paradeiseng e tlang ea lefatšeng.
17Bokhopo, ntoa, tlōlo ea molao le pefo li tla be li felile. “Ea khopo ha a sa tla hlola a e-ba teng…Empa ba bonolo ba tla rua lefatše.” (Pesaleme ea 37:10, 11) Ho tla rena khotso kaha ‘Molimo o tla felisa lintoa ho isa lipheletsong tsa lefatše.’ (Pesaleme ea 46:9; Esaia 2:4) Ka mor’a moo “ea lokileng o tla atleha, khotso e tla ba ngata ho fihlela khoeli e se e le sieo”—e leng ho bolelang hore e tla ba ka ho sa feleng!—Pesaleme ea 72:7.
18Barapeli ba Jehova ba tla lula ba sireletsehile. Hafeela Baiseraele ba mehleng ea boholo-holo ba ne ba mamela Molimo, ba ne ba lula ba sireletsehile. (Levitike 25:18, 19) E tla ba ho thabisang hakaakang hore le rōna re lule re sireletsehile joalo Paradeiseng!—Esaia 32:18; Mikea 4:4.
19Ha ho sa tla ba le khaello ea lijo. Mopesaleme o ile a bina a re: “Ho tla ba le lijo-thollo tse ngata lefatšeng; ho tla ba le nala holim’a litlhōrō tsa lithaba.” (Pesaleme ea 72:16) Jehova Molimo o tla hlohonolofatsa batho ba hae ba lokileng, ’me “ka sebele lefatše le tla fana ka lihlahisoa tsa lona.”—Pesaleme ea 67:6.
20Lefatše lohle e tla ba paradeise. Ho tla ba le matlo le lirapa tse ntle tse ncha libakeng tse neng li sentsoe ke batho ba baetsalibe. (Esaia 65:21-24; Tšenolo 11:18) Ha nako e ntse e ea, libaka tse seng li ntse li lokisitsoe li tla eketseha ho fihlela lefatše lohle e le sebaka se setle se behang litholoana joaloka serapa sa Edene. ’Me Molimo o tla ‘fuparolla seatla sa hae le ho khotsofatsa takatso ea ntho e ’ngoe le e ’ngoe e phelang.’—Pesaleme ea 145:16.
21Ho tla rena khotso pakeng tsa batho le liphoofolo. Liphoofolo tse hlaha le tse ruuoang hae li tla fula hammoho. Esita le ngoana e monyenyane ha a na ho tšaba liphoofolo tseo hona joale li leng kotsi.—Esaia 11:6-9; 65:25.
22Ho kula ho tla fela. E le ’Musi ’Musong oa Molimo oa leholimo, Jesu o tla phekola maloetse a batho ka tekanyo e khōlō ho feta nakong ea ha a ne a le lefatšeng. (Matheu 9:35; Mareka 1:40-42; Johanne 5:5-9) Ka nako eo “ha ho moahi ea tla re: ‘Kea kula.’”—Esaia 33:24; 35:5, 6.
23Baratuoa ba shoeleng ba tla tsosoa ba e-na le tebello ea ho se hlole ba e-shoa. Bohle ba robetseng lefung ba khopolong ea Molimo ba tla tsosoa. Ha e le hantle “ho tla ba le tsoho ea ba lokileng le ba sa lokang.”—Liketso 24:15; Johanne 5:28, 29.
24 Ba khethang ho ithuta ka ’Mōpi oa rōna e Moholo, Jehova Molimo, le ho mo sebeletsa ba letetsoe ke bokamoso bo hlollang hakaakang! Jesu o ne a bua ka Paradeise e tlang ea lefatšeng ha a ne a tšepisa moetsi oa bobe ea ileng a shoela ka thōko ho eena a re: “U tla ba le ’na Paradeiseng.” (Luka 23:43) Ke habohlokoa hore re ithute ho eketsehileng ka Jesu Kreste, eo litlhohonolofatso tsena tsohle li tlang ho ba teng ka eena.
SEO BIBELE E SE RUTANG
- Morero oa Molimo oa ho etsa lefatše paradeise o tla phethahala.—Esaia 45:18; 55:11.
- Hona joale lefatše lena le busoa ke Satane.—Johanne 12:31; 1 Johanne 5:19.
- Lefatšeng le lecha le tlang, Molimo o tla tšollela batho litlhohonolofatso tse ngata.—Pesaleme ea 37:10, 11, 29.
Lipotso Tsa Sehlooho se Ithutoang
1. Morero oa Molimo ke ofe ka lefatše?
2. (a) Re tseba joang hore morero oa Molimo ka lefatše o tla phethahala? (b) Bibele e re’ng ka ho phela ha batho ka ho sa feleng?
3. Ke maemo afe a hlobaetsang a teng kajeno lefatšeng, hona see se hlahisa lipotso life?
4, 5. (a) Ha e le hantle ke mang ea ileng a bua le Eva a sebelisa noha? (b) Motho ea neng a hlompheha a bile a tšepahala a ka ’na a fetoha lesholu joang?
6. Ho tlile joang hore mora oa Molimo ea matla oa moea a fetohe Satane Diabolose?
7. (a) Ke hobane’ng ha Adama le Eva ba ile ba shoa? (b) Ke hobane’ng ha bana bohle ba Adama ba tsofala le ho shoa?
8, 9. (a) Kamoo ho bonahalang kateng, Satane o ile a hlahisa qoso efe? (b) Ke hobane’ng ha Molimo a sa ka a timetsa marabele ao hang-hang?
10. U ka ema ka lehlakoreng la Jehova joang ho araba qoso eo Satane a mo qosang ka eona?
11, 12. (a) Ho lekoa ha Jesu ho bontša joang hore Satane ke eena ’musi oa lefatše lee? (b) Ke’ng hape e pakang hore Satane ke eena ’musi oa lefatše lee?
13. Ke hobane’ng ha ho hlokahala lefatše le lecha?
14. Ke mang eo Molimo a mo khethileng hore e be ’Musi ’Musong oa Hae, hona see se boletsoe joang esale pele?
15. “Lefatše le lecha” ke eng?
16. Molimo o fa batho bao a ba amohelang mpho efe ea bohlokoahali, hona re lokela ho etsa’ng hore re e fumane?
17, 18. Re tseba joang hore ho tla rena khotso le tšireletseho hohle lefatšeng?
19. Re tseba joang hore ho tla ba le nala ea lijo lefatšeng le lecha la Molimo?
20. Ke hobane’ng ha re ka kholiseha hore lefatše lohle e tla ba paradeise?
21. Ke’ng se bontšang hore ho tla rena khotso pakeng tsa batho le liphoofolo?
22. Ho tla etsahala’ng ka ho kula?
23. Ke hobane’ng ha tsoho e tla re thabisa?
24. U ikutloa joang ka ho phela Paradeiseng lefatšeng?


text:
BACHA BAA BOTSA
Ke Hobane’ng ha ke se na Metsoalle?
U butse Inthanete ’me u shebile lifoto tsa ’moka o mong o sa tsoa feta. Metsoalle eohle ea hao e ne e le teng moo ’me e bonahala e ne e thabile haholo. Empa ho na le ntho e sieo. Ha e le hantle, ho na le motho ea sieo
U ka ’na ua ipotsa: ‘Ke hobane’ng ha ke ne ke sa mengoa?’
Tabatabelo ea hao e se e fetoha masoabi. U utloa eka ba u tsoiloe tlaase! Ekare metsoalle eohle ea hao u siile shalabeng. U ikutloa u apareloa ke bolutu, ’me ua ipotsa, ‘Ke hobane’ng ha ke se na metsoalle?’
Tlhahlobo ea hore na u jeoa ke bolutu
’Nete kapa Bohata
Ha u e-na le metsoalle e mengata, ha ho mohla u tla jeoa ke bolutu.
Ha u e-na le metsoalle ea Inthaneteng, ha ho mohla u tla jeoa ke bolutu.
Ha u lula u romela melaetsa ka fono, ha ho mohla u tla jeoa ke bolutu.
Ha u etsetsa ba bang lintho, ha ho mohla u tla jeoa ke bolutu.
Karabo lipolelong tsena tse ’nè kaofela ke bohata.
Hobane’ng?
Linnete mabapi le setsoalle le ho jeoa ke bolutu
Ho ba le metsoalle e mengata hase tiisetso ea hore ha ho mohla u tla jeoa ke bolutu.
“’Na ke amehile ka metsoalle ea ka, empa ka linako tse ling ke bona eka eona ha e ntsotelle. U ka ikutloa u jeoa ke bolutu le ho feta haeba u e-na le metsoalle eo ho bonahalang eka ha e u rate kapa ha e u hloke.”
—Anne.
Ho ba le metsoalle Inthaneteng hase tiisetso ea hore ha ho mohla u tla jeoa ke bolutu.
“Batho ba bang ba ipokella metsoalle joalokaha eka ba bokella litšoantšo tsa limotlelara. Empa ho tlatsa kamore ka lintho tse ngata tse bokeletsoeng, le ka mohla ho ke ke ha etsa hore motho a thabe. Haeba ha u na metsoalle ea bohlokoa, ho etsa metsoalle ka Inthanete ho ke ke ha u tsoela molemo oa letho, feela joaloka litšoantšo tse sa pheleng tsa limotlelara.”
—Elaine.
Ho lula u romela melaetsa ka fono hase tiisetso ea hore ha ho mohla u tla jeoa ke bolutu.
“Ka linako tse ling ha u jeoa ke bolutu, u lula u sheba fono ea hao ho bona hore na ebe e mong oa metsoalle ea hao o u romeletse molaetsa. Haeba u se u ntse jeoa ke bolutu ’me u hlokomela hore ha ho na motho ea lekileng ho buisana le uena, seo se ka etsa hore u ikutloe u jeoa ke bolutu le ho feta!”
—Serena.
Ho etsetsa ba bang lintho hase tiisetso ea hore ha ho mohla u tla jeoa ke bolutu.
“Kamehla ke leka ho fa metsoalle ea ka lintho tse ngata, empa ke hlokometse hore eona ha e etse se tšoanang. Hase hore ke ikoahlaela ho ba fa lintho, empa kea makala hore ebe bona ha ba ntšoare ka tsela e mosa e tšoanang le eo ke ba tšoarang ka eona.”
—Richard.
Ntlha ea bohlokoa: Ntlha ea pele, ho jeoa ke bolutu ke taba e amang kelello. Moroetsana ea bitsoang Jeanette o re: “Bo tsoa ka hare ho motho, eseng ka ntle.”
U ka etsa’ng haeba u utloa eka ha u na metsoalle ebile u jeoa ke bolutu?
Kamoo u ka hlōlang bothata bona
Ikitlaelletse ho ba le boitšepo.
“Bolutu bo ka tsoaloa ke ho ikutloa u sa sireletseha. Ho thata hore u ikitlaelletse ho etsa setsoalle le ba bang haeba u na le boikutlo ba hore ha u tšoanelehe hore u ka ba motsoalle oa motho e mong.”
—Jeanette.
Bibele e re: “U rate moahelani oa hao joalokaha u ithata.” (Bagalata 5:14) E le hore re be le setsoalle se molemo le ba bang, re lokela ho ikutloa re le ba bohlokoa ka tsela e itseng
Qoba ho ikhauhela.
“Bolutu bo tšoana le lehlabathe le tetebelang. Ha u ntse u tetebela ho bona haholoanyane, ho ba boima le ho feta hore u tsoe ho bona. Haeba u bo lumella hore bo laole monahano oa hao, kapele feela u tla ikutloa u se u ikhauhela hoo ho se nang motho ea ka batlang ho tsamaea le uena.”
—Erin.
Bibele e re: “Lerato . . . ha le batle lithahasello tsa lona.” (1 Bakorinthe 13:
U se ke ua nka leha e le mang feela hore e be motsoalle oa hao.
“Batho ba jeoang ke bolutu ba batla ho fuoa tlhokomelo, ’me ba ka fihla boemong boo ba seng ba sa tsotelle hore ke mang ea ba fang tlhokomelo eo. Ba batla feela hore ba ikutloe e le ba bohlokoa. Empa batho ba bang ba tla etsa hore u ikutloe u le oa bohlokoa ebe ithuisa molemo ka uena. Joale u tla ikutloa u jeoa ke bolutu le ho feta.”
—Brianne.
Bibele e re: “Ea tsamaeang le batho ba bohlale o tla hlalefa, empa ea bang le litšebelisano le ba hlokang kelello lintho li tla mo tsamaela hampe.” (Liproverbia 13:20) Motho ea lapileng a ka ja ntho leha e le efe feela. Ka tsela e tšoanang, batho ba lapetseng ho ba le metsoalle, ba ka e batla le libakeng tsohle tse fosahetseng. Ba ka iphumana ba oetse habonolo liatleng tsa batho ba ratang ho susumetsa ba bang hampe, ba nahana hore setsoalle se joalo ke se tloaelehileng ’me ba ke ke ba e-ba le se molemo ho feta seo.
Qetello: Motho e mong le e mong o jeoa ke bolutu ka linako tse ling; e mpa feela e le hore na bo mo ja hakae. Le hoja ho jeoa ke bolutu e le boikutlo bo bohloko, ’nete ke hore bo fela bo le joalo
Ho feta moo, u se ke ua iphoufaletsa ’nete ka seo u se lebeletseng ho ba bang. Jeanette, eo ho qotsitsoeng mantsoe a hae pejana, o re: “Hase motho e mong le e mong eo e ka bang motsoalle oa hao ka ho sa feleng, empa u tla fumana batho ba u tsotellang. Hafeela motho a u tsotella, ho lekane. Seo se tla u thusa hore u se ke ua jeoa ke bolutu.”
Na u hloka thuso e eketsehileng? Bala sehlooho se reng “ Ho Hlōla Tšabo Mabapi le Setsoalle.” Hape kopitsa PDF ea “Ho Sebetsana le ho Jeoa ke Bolutu.”


text:
Letšoao la Watchtower—Ke Khale le Tsebahala Brooklyn
Lilemo tse ka holimo ho tse 40 tse fetileng, haesale baahi ba New York City ba bona mongolo o mofubelu bosiu le motšehare, o bolelele ba limithara tse 4,6 o ka holim’a ntlo-khōlō ea Lipaki Tsa Jehova, oo baahi ba bangata ba shebang nako le thempereichara ho ’ona.
Eboni o bona letšoao lena a le foleteng ea hae e Brooklyn, o re: “
Ho monate ho hlaha ka fensetere ebe ke bona nako le thempereichara pele ke e-ea mosebetsing. Le nthusa hore ke tšoare nako le ho apara ka tsela e lumellanang le boemo ba leholimo.”
Na tla ’ne le bontše nako le thempereichara ka lilemo tse ling tse 40? Ha ho bonahale joalo. Kaha ntlo-khōlō ea Lipaki Tsa Jehova e tla fallela karolong e ka leboea ea New York, qeto eo e tla sallana le beng ba mohaho ba bacha.
Letšoao lena le ile la kenngoa lilemong tse ka holimo ho 70 tse fetileng, ke motho eo pele mohaho ona e neng e le oa hae. Ka mor’a ho reka mohaho ona ka 1969 Lipaki Tsa Jehova li ile tsa fetola letšoao lena hore le be ka tsela eo le leng ka eona kajeno.
Letšoao lena le hloka ho lokisoa khafetsa. Ho theosa le lilemo, bahlankana ba fapa-fapaneng ba ’nile ba hlokomela letšoao lena, ba le lokisa ka nako leha e le efe.
Mor’abo rōna e mong ea neng a sebetsa bosiu o re: “
Mantsiboeeng a mang re ile ra founeloa ke motsamaisi oa litaba tsa thelevishene. O ne a re bolella hore oache ea rōna e lahlile nako ka metsotsoana e 15. Kaha o ne a batla ho e hlahisa lenaneong la hae bosiung boo, o ile a re kōpa hore re e lokise. Ho e-s’o ee kae, theknishiene e neng e otsela e ile ea ea lokisa bothata boo.”
Letšoao lena le ’nile la ntlafatsoa ka makhetlo a mangata hore le sebetse hantle le hore oache e lule e tšoere nako. Bohareng ba lilemo tsa bo-1980, thempereichara e ne e se e sa bontšoe ka likhato tsa Fahrenheit feela, empa le ka likhato tsa Celsius ’me thempereichara le nako li hlaha ka ho fapanyetsana.
Ka 2009 mabone a neng a khantša letšoao lena a neng a senya motlakase a ile a ntšoa ’me ha kenngoa a LED a khantšang ka bofubelu a bileng a tšoarellang nako e telele, ’me ka selemo a boloka chelete e ka holimo ho $4,000 (U.S.). Kajeno letšoao lena le sebelisa motlakase o monyenyane haholo ha ho bapisoa le oo le kileng la o sebelisa.


text:
Mohlahlobi oa Tšireletseho o Babatsa Lipaki
Ka mor’a hore mohlahlobi oa ’muso oa tšireletseho a etele setšeng sa kaho ea Holo ea ’Muso motseng oa Sydney, Australia, o ile a re: “
Sena ke se seng sa libaka tse sireletsehileng ka ho fetisisa tseo nkileng ka li etela ka mor’a nako e telele.”
Mohlahlobi eo o ile a ngola a re: “
Sebaka seo se ne se tsamaisoa hantle . . . [Ho] ne ho hloekile ho le makhethe, ho le bonolo ho kena le ho tsoa, lithapo tsa motlakase li tsamaisitsoe hantle [holimo] li tšoeroe ka lihakisi tsa polasetiki, [le] litima-mollo li le malala-a-laotsoe . . . Batho bohle ba neng ba le moo ba ne ba apere liaparo tse matsoho a malelele, marikhoe a malelele, makarapa le likhalase tse sireletsang mahlo. . . . Kaofela ba ne ba sebetsa ka thata.”
Victor Otter, eo e neng e le motsamaisi oa sebaka seo, o ile a re, “
Lipaki li talima polokeho e le ntho ea bohlokoa ka ho fetisisa. Ha re sebetsa re bolokehile, re bontša hore re talima bophelo ka tsela eo Molimo a bo talimang ka eona ’me re khothalletsa kutloano le thabo. Ka mor’a ho sebetsa ka thata letsatsi lohle, hangata ke ne ke khutlela hae ke thabile.”
Holo ena ea ’Muso e ka nkang batho ba 127 e ile ea phethoa ka April 2012.


text:
Ke’ng se Hlokahalang e le Hore U Utloisise Bibele?
Karabo ea Bibele
Bibele e hlalosa se hlokahalang hore u e utloisise. Ho sa tsotellehe semelo sa hao, molaetsa oa Molimo o ka Bibeleng ‘
ha o thata haholo, leha e le hore o hōle haholo.’—Deuteronoma 30:11.
Litsela tsa ho utloisisa Bibele
E-ba le boikutlo bo nepahetseng. Amohela Bibele e le Lentsoe la Molimo. Ikokobetse hobane Molimo o khahlanong le baikhohomosi. (1 Bathesalonika 2:13; Jakobo 4:6) Leha ho le joalo, qoba ho lumela feela—Molimo o batla hore u sebelise “
matla a . . . ho nahana.”—Baroma 12:1, 2.
Rapella bohlale. Ho Liproverbia 3:5, Bibele e re: “
U se ke ua itšetleha ka kutloisiso ea hao.” Ho e-na le hoo, ‘
u ’ne u kōpe Molimo’ hore a u fe bohlale e le hore u utloisise Bibele.—Jakobo 1:5.
E bale kamehla. U tla rua molemo haholo ha u bala Bibele kamehla ho e-na le ho e bala seoelo.—Joshua 1:8.
Ithute eona ho latela lihlooho. Tsela e molemo ea ho ithuta seo Mangolo a se rutang ke ho ithuta Bibele ho latela lihlooho le ho e hlahlobisisa hore na e re’ng ka taba e itseng. Qala ka “
lithuto tsa motheo,” ebe “
u fetela lithutong tse tebileng haholoanyane.” (Baheberu 6:1, 2, Easy-to-Read Version) U tla elelloa hore u ka khona ho bapisa mangolo ’me ua hlokomela hore litemana tse sa tšoaneng li re thusa ho utloisisa likarolo tse ling tsa Bibele, esita le tse “
thata ho utloisiseha.”—2 Petrose 3:16.
Kōpa thusa ho batho ba bang. Bibele e re khothalletsa hore re lumele ha batho ba utloisisang Bibele ba re thusa. (Liketso 8:30, 31) Lipaki Tsa Jehova li ruta batho Bibele mahala. Joaloka Bakreste ba pele, li sebelisa Mangolo ho thusa batho ba bang hore ba lemohe hore na ha e le hantle ke’ng seo Bibele e se rutang.—Liketso 17:2, 3.
Lintho tseo u sa li hlokeng
Bohlale ba tlhaho kapa ho ruteha. Baapostola ba Jesu ba 12 ba ne ba utloisisa Mangolo ’me ba a ruta batho ba bang, le hoja ba bang ba ne ba ba nka e le “
batho ba sa rutehang le ba tloaelehileng.”—Liketso 4:13.
Chelete. U ka ithuta seo Bibele e se rutang mahala. Jesu o ile a re ho barutuoa ba hae: “
Le amohetse ntle ho tefo, le fane ntle ho tefo.”—Matheu 10:8.


text:
Ke Life Tse Ncha ho JW.ORG/ST?
Leqephe lena le bontša lintho tse sa tsoa kenngoa ho jw.org/st. E le hore u fumane limakasine, libuka le lingoliloeng tse ling tse ncha, e ea ho Leqephe la Lingoliloeng.
LIBUKA LE LIBUKANA
“Seek Peace and Pursue It”—1 Pet. 3:11
LIBUKA LE LIBUKANA
Keep Seeking Jehovah’s Righteousness!—Matt. 6:33
MAQEPHE AO BACHA BA KA NGOLLANG LINTLHA HO ’ONA
Ke Hobane’ng ha ke Lumela ho Molimo?
MAQEPHE AO BACHA BA KA NGOLLANG LINTLHA HO ’ONA
Ho Sebetsana le ho Jeoa ke Bolutu
BACHA BAA BOTSA
Ke Hobane’ng ha ke se na Metsoalle?
LIPALE TSA BIBELE TSE TSAMAISANANG LE LITŠOANTŠO
Molimo o Roma Moshe Egepeta
E-BA MOTSOALLE OA JEHOVA
Tšoara Johanne 3:16 ka Hlooho
MOSEBETSI OA BOBOLELI
Ho Sebelisa JW.ORG ho Phatlalatsa Molaetsa oa Bibele
LIPOTSO TSA BIBELE LIA ARAJOA
Na ho na le Motho ea Kileng a Bona Molimo?
Seo ke Ithutang Sona ka Bibeleng
Ithute ho Fana!
E-BA MOTSOALLE OA JEHOVA
Likarete Tse Tšoaeang Buka Tseo U ka li Bolokang!
Litšoantšo Tse ka Torouoang


text: 1 Jakobo,+ lekhoba+ la Molimo le la Morena Jesu Kreste, ho meloko+ e leshome le metso e ’meli e hasa-hasaneng:+Lumelang!2 Ho nkeng e le thabo feela, barab’eso, ha le thulana le liteko+ tse sa tšoaneng,3 joalokaha le hlile le tseba hore tšobotsi ena e lekiloeng ea tumelo ea lōna e hlahisa mamello.+4 Empa mamello mosebetsi oa eona e ke e be o feletseng, e le hore le ka ba ba feletseng+ le ba phethahetseng ka litsela tsohle, le sa haelloe ke letho.+5 Kahoo, haeba mang kapa mang oa lōna a haelloa ke bohlale,+ a ’ne a kōpe Molimo,+ hobane o fana ka seatla se bulehileng ho bohle a bile a sa nyelise;+ ’me o tla bo fuoa.+6 Empa a ’ne a kōpe+ ka tumelo, a sa belaele ho hang,+ kaha ea belaelang o joaloka leqhubu la leoatle le khannoang ke moea+ le le fefoleloang koana le koana.7 Ha e le hantle, motho eo a se ke a nahana hore o tla amohela letho ho Jehova;+8 ke motho ea hlōlehang ho etsa qeto,+ ea sa tsitsang+ litseleng tsohle tsa hae.9 Empa mor’abo rōna ea ikokobelitseng a ke a thabe ka lebaka la ho phahamisoa+ ha hae,10 ’me morui+ a ke a thabe ka lebaka la ho kokobetsoa ha hae, hobane o tla feta joaloka palesa ea semela.+11 Etsoe letsatsi le chaba ka mocheso oa lona o bataolang ’me le omeletsa semela, ’me palesa ea sona ea hlohloreha ebe botle ba ponahalo ea eona ea ka ntle boa senyeha. Kahoo, morui le eena o tla pona litseleng tsa hae tsa bophelo.+12 Ho thaba motho ea ntseng a tsoela pele ho mamella teko,+ hobane ha e e-ba ea amohelehang o tla amohela moqhaka oa bophelo,+ oo [Jehova] a o tšepisitseng ba tsoelang pele ho mo rata.+13 Ha a le tlas’a teko,+ ho se ke ha e-ba le ea reng: “Ke ntse ke lekoa ke Molimo.” Etsoe Molimo a ke ke a lekoa ka lintho tse mpe kapa hona hore o leka leha e le mang ka tsona.14 Empa e mong le e mong o lekoa ke ho huloa le ho ekoa ke takatso+ ea hae.15 Joale takatso, ha e emere, e tsoala sebe;+ sebe, le sona, ha se phethehile, se hlahisa lefu.+16 Barab’eso ba ratoang, le se ke la khelosoa.+17 Mpho+ e ’ngoe le e ’ngoe e molemo le neo e ’ngoe le e ’ngoe e phethahetseng e tsoa holimo,+ kaha e theoha ho Ntate oa maseli+ a leholimo, ’me ho eena ha ho phetoho ea ho reteleha ha moriti.+18 Kahobane a ratile,+ o re hlahisitse ka lentsoe la ’nete,+ hore re be litholoana+ tse itseng tsa pele tsa libōpuoa tsa hae.19 Tsebang sena, barab’eso ba ratoang. Motho e mong le e mong a potlakele ho utloa, a liehe ho bua,+ a liehe ho halefa;+20 kaha khalefo ea motho ha e hlahise ho loka+ ha Molimo.21 Kahoo lahlang litšila tsohle le ntho eo e ngata haholo, bobe,+ ’me le amohele ka bonolo ho hlongoa ha lentsoe+ le khonang ho pholosa meea+ ea lōna.22 Leha ho le joalo, le be baphethi ba lentsoe,+ eseng bautloi feela, le ithetsa ka monahano oa bohata.+23 Etsoe haeba leha e le mang e le moutloi oa lentsoe, ’me e se mophethi,+ o joaloka motho ea talimang sefahleho sa hae sa tlhaho ka seiponeng.24 Kaha oa icheba, ebe oa tloha ’me kapele-pele o lebala hore na ke motho oa mofuta ofe.25 Empa ea nyarelang ka molaong+ o phethahetseng oa tokoloho le ea phehellang ho oona, motho enoa, kahobane e se moutloi ea lebalang, empa e le moetsi oa mosebetsi,+ o tla thaba+ ho o etseng ha hae.26 Haeba motho leha e le ofe a ipona eka ke morapeli+ ea khomaretseng molao leha ho le joalo a sa laole leleme+ la hae joalokaha eka ke ka tōmo, empa a tsoela pele ho thetsa pelo+ ea hae, mofuta oa borapeli oa motho enoa ke lefeela.+27 Mofuta oa borapeli o hloekileng+ le o sa silafalang+ ponong ea Molimo le Ntate oa rōna ke ona: ho hlokomela likhutsana+ le bahlolohali+ matšoenyehong+ a bona, le hore motho a ipoloke a se na letheba+ lefatšeng.+